รับฟังจากสวรรค์

ทำได้อย่างไร

พระเจ้ายังคงบอกกล่าว!

พระเจ้ายังไม่สิ้นชีพ! พระองค์มีชีวิตและสบายดี พระองค์พร้อมเสมอ พระองค์ยินดี และสามารถบอกกล่าวกับลูกๆของพระองค์ในยุคปัจจุบัน พระองค์ต้องการพูดคุยกับคุณ!

เป็นไปได้อย่างไร การที่จะเข้าใจคำตอบต่อคำถามนั้น ว่าพระเจ้าผู้ยิ่งใหญ่ พระผู้สร้างจักรวาล ติดต่อสื่อสารกับคุณโดยตรงได้อย่างไร หรือเหตุใดพระองค์ต้องการทำเช่นนั้นด้วยซ้ำ ก่อนอื่นคุณต้องเข้าใจว่าพระเจ้ารักคุณมากแค่ไหน พระเจ้ารักคุณมาก พระองค์จึงส่งพระบุตรของพระองค์ คือพระเยซู ลงมาพลีชีพเพื่อความบาปของคุณ เพื่อคุณจะได้รับการให้อภัย และรับของกำนัลจากพระเจ้า คือชีวิตนิรันดร์ในสวรรค์ โดยที่คุณเพียงเชื่อในพระเยซู และรับพระองค์ไว้เป็นพระผู้ช่วยให้รอด พระเยซูพลีชีพเพื่อบาปของชาวโลก แต่พระองค์ก็พลีชีพเพื่อคุณผู้เดียว พระองค์และพระบิดารักคุณมากจริงๆ!

พระเจ้ามอบพระคัมภีร์ให้คุณด้วยความรัก เพื่อเป็นสื่อที่พระองค์บอกถึงวิธีดำเนินชีวิตด้วยความรัก และความปรองดองกับพระองค์และผู้อื่น พระคำของพระเจ้าในพระคัมภีร์เป็นแหล่งที่มาของความศรัทธา การปลอบโยน กำลังใจ คำแนะนำ สติปัญญา และพละกำลังทางวิญญาณ อันไม่มีที่สิ้นสุด พระคำไขความเร้นลับยิ่งใหญ่ที่สุดบางอย่างของพระองค์ต่อคุณได้ ทั้งมอบความรักและพลังของพระองค์ เพื่อให้คุณดำเนินชีวิตที่แสนยุ่ง บางครั้งก็คร่ำเครียด

ทว่าพระเจ้าไม่ได้หยุดเพียงแค่นั้น พระองค์รักคุณมากเหลือเกิน พระองค์ไม่เพียงต้องการสื่อสารกับคุณผ่านพระคำที่เป็นลายลักษณ์อักษรเท่านั้น ทว่าต้องการสื่อสารกับคุณโดยตรงเลย! พระองค์สนใจในตัวคุณ ด้วยความรักเป็นส่วนตัว และต้องการมีส่วนร่วมในชีวิตคุณ พระองค์ทราบว่าคุณมีคำถามและปัญหา พระองค์ต้องการมอบคำตอบและทางแก้ให้คุณ พระองค์ต้องการกล่าวถ้อยคำรักและกำลังใจแก่คุณเป็นส่วนตัวด้วย เพื่อเสริมสร้างศรัทธาของคุณ และช่วยให้คุณอุ่นใจในยามยากลำบาก พระองค์ต้องการให้คุณทราบว่ามีความสุขได้อย่างไร พระองค์จึงสร้างลู่ทางให้มีการสื่อสารโต้ตอบระหว่างพระองค์กับคุณ คุณจึงพูดคุยกับพระองค์ได้ในคำอธิษฐาน แล้วก็รับฟังถ้อยคำที่พระองค์มอบให้คุณโดยเฉพาะ

ถ้าหากคุณไม่ถือว่าตัวเอง “ฝักใฝ่ในวิญญาณ” หรือใกล้ชิดพระเจ้ามากนัก คุณคงจะดีใจที่ทราบว่าพระเจ้าจะพูดคุยกับใครก็ตามที่มีศรัทธา เหมือนเด็กๆ พระองค์ต้องการพูดกับคุณ เพื่อให้โอกาสคุณได้สัมผัสสติปัญญาอันไม่มีที่สิ้นสุด และความรักที่ไม่มีขีดจำกัดของพระองค์ พระองค์ต้องการนำทางคุณทีละย่างก้าว ไปสู่การมีสื่อสัมพันธ์ที่ใกล้ชิดกับพระองค์ยิ่งขึ้น โดยที่เข้าใจถึงความประสงค์และวิถีทางของพระองค์ “จงทูลเรา” พระองค์กล่าว “เราจะขานตอบเจ้า เราจะสำแดงสิ่งที่ยิ่งใหญ่ และที่มีอำนาจมหาศาล ซึ่งเจ้าไม่รู้นั้นให้แก่เจ้า” (เยเรมีย์ 33:3)

พระเจ้าอาจบอกกล่าวกับคุณในหลายๆทาง เช่น ขณะที่คุณอ่านพระคัมภีร์ พระองค์อาจเน้นข้อความใดต่อคุณโดยเฉพาะ และชี้ให้คุณเห็นว่าจะนำมาประยุกต์ใช้กับสถานการณ์ของคุณได้อย่างไร หรือจะตอบคำถามที่อาจมีอยู่ได้อย่างไร พระองค์อาจไม่ใช้ถ้อยคำด้วยซ้ำ พระองค์อาจเพียงแต่มอบความประทับใจ หรือความมั่นใจในส่วนลึก คล้ายกับความรู้สึกจากสัญชาตญาณเกี่ยวกับสถานการณ์ใดโดยเฉพาะ พระองค์อาจพูดกับคุณผ่านความฝันหรือนิมิต พระองค์อาจพูดผ่านผู้อื่นด้วย เช่น ที่ปรึกษาผู้เชื่อในพระเจ้า ซึ่งมีสติปัญญาและประสบการณ์ที่คุณรับประโยชน์ได้ อีกวิธีหนึ่งที่แสนวิเศษซึ่งพระเจ้าสามารถพูดคุยกับคุณได้ก็คือ ผ่านพรสวรรค์ด้านรับคำพยากรณ์ ซึ่งพระเจ้ามอบแนวทางที่มีค่าในทางปฏิบัติสำหรับชีวิตคุณเป็นส่วนตัว

คุณทราบหรือไม่ว่าความหมายหลักในพจนานุกรมของคำว่า “คำพยากรณ์” ไม่ใช่ “คำทำนาย” แต่เป็น “คำกล่าวที่ได้รับการดลใจจากเบื้องบน” อีกนัยหนึ่งก็คือ คำพยากรณ์คือการรับข่าวสารจากพระเจ้าโดยตรง เมื่อใดที่คุณได้ยินอะไรในใจซึ่งคุณเชื่อว่ามาจากพระเจ้า แล้วคุณบอกกล่าวหรือบันทึกไว้ คุณก็กล่าวคำพยากรณ์ (แน่นอนว่าคุณอาจได้ยินเสียงพระเจ้าในโอกาสอื่นๆ โดยที่คุณไม่ได้บอกกล่าว หรือบันทึกสิ่งที่รับไว้ แต่เพื่อความเรียบง่ายและชัดเจน เมื่อใช้คำว่า “คำพยากรณ์” ตลอดหนังสือเล่มนี้ ก็อ้างอิงถึงข่าวสารจากสวรรค์ที่บอกกล่าวหรือบันทึกไว้) การได้รับและการใช้พรสวรรค์ด้านคำพยากรณ์นั้นมีผลประโยชน์มากมาย เช่น คุณจะรู้จักพระเจ้าดีขึ้น คุณจะเข้าใจความรักและแผนการของพระองค์ดีขึ้น พระองค์มอบคำตอบที่แน่นอนต่อปัญหาให้คุณได้ พระองค์ปลอบโยนและให้กำลังใจคุณได้ เมื่อคุณเจ็บป่วยหรือรู้สึกท้อแท้ พระองค์ช่วยคุณให้มอบความรักของพระองค์ต่อผู้อื่นได้ และชี้ให้คุณเห็นว่าคุณจะช่วยเขาแก้ปัญหาได้อย่างไร คำพยากรณ์ส่งผลที่ดีต่อคุณอย่างไม่มีที่สิ้นสุด

คุณรับฟังจากสวรรค์ได้! ขอให้พิสูจน์พระเจ้า! ดูซิว่าพระองค์จะไม่เปิดบัญชรสวรรค์ และให้พรพรั่งพรูมาสู่คุณหรือ ได้แก่ ขุมทรัพย์จากพระคำของพระองค์สำหรับคุณเป็นส่วนตัว จนคุณรับไว้ไม่ไหว!

พระเจ้าเปรียบเสมือนสถานีกระจายเสียง ซึ่งส่งกระจายเสียงตลอดเวลา เช่นเดียวกับคลื่นวิทยุที่มองไม่เห็นรอบตัวเราในขณะนี้ พระวิญญาณของพระเจ้าสถิตอยู่ด้วยตลอดเวลา และคอยท่าให้คุณเชื่อมสัมพันธ์ คล้ายกับวิทยุเครื่องเล็กๆ คุณถูกออกแบบมาโดยพระผู้สร้าง ให้รับคลื่นสัญญาณ พลังของพระเจ้าเปิดอยู่เสมอ ข่าวสารก็มีอยู่เสมอ แต่การที่จะรับไว้ คุณต้องเปิดเครื่องรับ และปรับให้ตรงกับคลื่นของพระองค์!

เมื่อเทียบกับพลังงานมหาศาล และการปฏิบัติงานที่สลับซับซ้อนของสถานีกระจายเสียง ในฐานะที่เป็นเครื่องรับสัญญาณ คุณไม่จำเป็นต้องใช้พลังงานมากนัก และอาศัยทักษะง่ายดายที่สุด คำอธิษฐานคือมือแห่งศรัทธา ซึ่งเอื้อมไปเปิดสวิตช์พลังงานเล็กน้อยที่คุณมีอยู่ แล้วมือแห่งความหวังก็หมุนปุ่มปรับคลื่นด้วยความคาดหมาย โดยหาคลื่นความถี่ที่พระเจ้าส่งออกมา แล้วทันทันใดนั้น สถานีกระจายเสียงของพระองค์ก็ดังขึ้น ด้วยพลังมหาศาล แล้วคุณก็ได้ยินข่าวสาร เสียงดังฟังชัด! -- ดี.บี.บี.

*

“พระเยซูคริสต์ยังทรงเหมือนเดิมในเวลาวานนี้ เวลาวันนี้ และต่อๆไปเป็นนิจกาล” (ฮีบรู 13:8) พระองค์ยังคงพูดกับเราทุกวันนี้ เช่นเดียวกับที่พระองค์พูดกับผู้คนในกาลก่อน และผู้พยากรณ์ของพระองค์ในอดีต พระองค์ยังมีชีวิตอยู่ ขอบคุณพระเจ้า! -- ดี.บี.บี.

หลักเกณฑ์เบื้องต้น

เมื่อคุณเปิดใจรับแนวทางที่ว่าพระเจ้าบอกกล่าวกับคุณได้ แล้วยังไงอีกล่ะ ประการแรกคุณต้องเรียนรู้ถึงหลักเกณฑ์เบื้องต้นก่อน

1. มีสื่อสัมพันธ์กับพระเยซูเป็นส่วนตัว

ถ้าคุณรับพระเยซูไว้เป็นพระผู้ช่วยให้รอด คุณก็ทำตามข้อเรียกร้องอันดับแรกที่สำคัญที่สุด เมื่อคุณเปิดใจรับพระเยซู คุณก็เริ่มมีสื่อสัมพันธ์ที่แนบชิดกับพระองค์ ไม่ใช่ในฐานะพระผู้ช่วยให้รอดเท่านั้น ทว่าในฐานะเพื่อน ครูสอน และที่ปรึกษาด้วย

ถ้าคุณยังไม่ได้รับพระเยซูไว้ คุณก็ทำได้เดี๋ยวนี้เลย โดยกล่าวคำอธิษฐานง่ายๆ ตามนี้

พระเยซูที่รัก ฉันเชื่อว่าพระองค์เป็นพระบุตรของพระเจ้า และพระองค์พลีชีพเพื่อฉัน ฉันต้องการให้ความรักของพระองค์ชำระล้างฉัน จากความผิดพลาดต่างๆ ตอนนี้ฉันเปิดประตูหัวใจ โปรดพระองค์เข้ามาในชีวิตฉัน และมอบของขวัญฟรีให้ฉัน คือชีวิตนิรันดร์ของพระองค์ อาเมน

2. เปี่ยมด้วยพระวิญญาณบริสุทธิ์

พระเยซูบอกสาวกของพระองค์ ไม่นานนักก่อนที่พระองค์จะถูกตรึงกางเขน ว่า หลังจากที่พระองค์ไปแล้ว พระองค์จะส่งพระวิญญาณบริสุทธิ์มาให้ คือพระวิญญาณแห่งความจริง เพื่อสอนเขาถึงทุกสิ่ง และนำเขาไปสู่ความจริงทั้งสิ้น (ยอห์น 16:7,13-14)

ทุกคนที่รับพระเยซูไว้เป็นพระผู้ช่วยให้รอด ได้รับพระวิญญาณบริสุทธิ์บางส่วน แต่การที่จะเปี่ยมด้วยพระวิญญาณบริสุทธิ์จนท่วมท้น ซึ่งพระคัมภีร์เรียกว่า “การรับบัพติศมา” จากพระวิญญาณบริสุทธิ์ (มาระโก 1:7-8) ก็มักจะเป็นประสบการณ์ต่างหาก ที่เกิดขึ้นภายหลัง

ถ้าคุณยังไม่เปี่ยมด้วยพระวิญญาณบริสุทธิ์ คุณก็ทำได้ เช่นเดียวกับที่คุณรับความรอด โดยกล่าวคำอธิษฐานขอจากพระเจ้าง่ายๆ ว่า “เพราะฉะนั้น ถ้าท่าน...ยังรู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะทรงประทานพระวิญญาณบริสุทธิ์แก่ผู้ที่ขอต่อพระองค์!” (ลูกา 11:13)

(ถ้าหากประสงค์จะทราบเพิ่มเติมเรื่องการรับความรอด [การรับพระเยซูไว้เป็นพระผู้ช่วยให้รอด] การเปี่ยมด้วยพระวิญญาณบริสุทธิ์ และเห็นคุณค่าการเปลี่ยนแปลงแสนวิเศษที่ประสบการณ์นี้มีต่อชีวิตคุณตลอดไป อย่าพลาดหนังสือ “ของกำนัลจากพระเจ้า!” ในชุดนี้)

3. อธิษฐานขอพรสวรรค์

เมื่อผู้ใดรับพระวิญญาณบริสุทธิ์ไว้ บ่อยครั้งเขาจะได้รับพรสวรรค์ด้านคำพยากรณ์ คือความสามารถในการรับฟังพระคำของพระเจ้าโดยตรง หรือพรสวรรค์จากพระวิญญาณอีกหนึ่งหรือสองอย่าง เช่น การพูดภาษาแปลกๆ หรือการรักษา ถึงแม้ว่าเขาอาจไม่ตระหนัก หรือยังไม่เข้าใจ (ดูรายการใน 1 โครินธ์ บทที่ 12) พระวิญญาณบริสุทธิ์มอบพรสวรรค์ด้านคำพยากรณ์ให้เรา บางครั้งเราก็ได้รับโดยอัตโนมัติ เมื่อเราอธิษฐานขอพระวิญญาณบริสุทธิ์ บางครั้งเราไม่ได้รับ และต้องขออย่างเฉพาะเจาะจง ดังนั้นถ้าคุณไม่ได้รับพรสวรรค์ด้านคำพยากรณ์ เมื่อคุณอธิษฐานขอพระวิญญาณบริสุทธิ์ หรือคุณไม่แน่ใจ คุณควรจะอธิษฐาน และขอพรสวรรค์ด้านคำพยากรณ์จากพระองค์อย่างเฉพาะเจาะจง พระเยซูสัญญาไว้ว่า “ท่านจะอธิษฐานขอสิ่งใด จงเชื่อว่าได้รับ และท่านจะได้รับสิ่งนั้น” (มาระโก 11:24) พระองค์ยิ่งกว่าเต็มใจมอบพรสวรรค์ใดๆจากพระวิญญาณที่คุณขอ รวมไปถึงพรสวรรค์การได้ยินเสียงของพระองค์โดยตรง

4. พูดคุยกับพระเยซู

การอธิษฐานไม่สลับซับซ้อนหรือเป็นพิธีการ เหมือนที่คนจำนวนมากคิด ไม่ได้มุ่งหมายให้เป็นพิธีกรรมทางศาสนา ทว่าเป็นสื่อสัมพันธ์ที่มีชีวิตชีวา พระเยซูต้องการพูดคุยกับคุณอย่างเปิดเผยและเป็นกันเอง เหมือนเพื่อนสนิทหรือสามีภรรยาพูดคุยกัน ทว่าเป็นสนทนาโต้ตอบ ซึ่งอาจตะกุกตะกักในตอนแรก ถ้าคุณไม่คุ้นกับการพูดคุยกับพระองค์เป็นส่วนตัว ทว่าจะง่ายขึ้น เมื่อคุณเริ่มทำเป็นประจำ

คุณอาจอธิษฐานได้ยาก เพราะคุณรู้สึกว่าสิ่งที่จะบอกกับพระเยซู จะไม่เป็นที่ยอมรับต่อพระองค์ หรือพระองค์จะไม่เข้าใจ แต่ขอให้ระลึกไว้ว่าพระคัมภีร์กล่าวว่าเมื่อพระเยซูอยู่บนโลกนี้ พระองค์ถูกล่อใจ หรือผ่านการทดสอบ ในทุกสิ่งเหมือนกับเราเลย (ฮีบรู 4:15) คุณจะได้อุ่นใจว่าพระองค์ได้ยิน และเห็นทุกสิ่ง! พระองค์เข้าใจ และรักคุณ ไม่มีใครเหมือน พระองค์ต้องการให้คุณบอกพระองค์ถึงความรู้สึกนึกคิดจากส่วนลึกในใจ ความใฝ่ฝันและความปรารถนาอันเร้นลับต่างๆ

5. พระเยซูหรือพระเจ้า

คำถามหนึ่งที่คุณอาจนึกถึงก็คือ เมื่อคุณอธิษฐานหรือพยายามรับฟังจากสวรรค์ คุณควรจะอธิษฐานต่อพระเจ้า หรือต่อพระเยซู หรือทั้งสองท่าน นี่มีข้อแตกต่างอะไรไหม ในพระคัมภีร์ พระเยซูกล่าวว่า “เรากับพระบิดาของเราเป็นอันหนึ่งอันเดียวกัน” (ยอห์น 10:30) แต่ขณะเดียวกันท่านก็เป็นพระบิดาและพระบุตร นี่เป็นความเร้นลับอย่างหนึ่งในวิญญาณ ซึ่งเราไม่อาจเข้าใจหรือหยั่งรู้ได้ทีเดียว ด้วยความคิดตามประสามนุษย์ แต่เนื่องจากว่าพระองค์เป็นอันหนึ่งอันเดียวกันในวิญญาณ คุณก็พูดคุยกับท่านหนึ่งท่านใดก็ได้ พระองค์จะได้ยินคำอธิษฐานของคุณแน่นอน

เนื่องจากพระเยซูมายังโลกนี้ และดำเนินชีวิตดุจพวกเราคนหนึ่ง พระองค์ใกล้ชิดเรามากกว่าในบางแง่ พระองค์เข้าใจเราได้ดีกว่า เพราะเคยมีประสบการณ์เยี่ยงมนุษย์ในโลก พระคัมภีร์อ้างอิงถึงพระเยซูไว้ว่า “เรามิได้มีมหาปุโรหิตที่ไม่เห็นใจในความอ่อนแอของเรา แต่พระองค์ได้ทรงถูกทดลองเหมือนอย่างเราทุกประการ ถึงกระนั้นพระองค์ก็ยังปราศจากบาป” (ฮีบรู 4:15) พระองค์เคยอยู่ในสภาพที่คุณเป็นอยู่

พระคัมภีร์บรรยายถึงพระเยซูว่าเป็นผู้ที่อ้อนวอนต่อพระเจ้า “พระองค์ทรงสามารถเป็นนิตย์ ที่จะช่วยคนทั้งปวงที่ได้เข้ามาถึงพระเจ้าโดยทางพระองค์นั้น ให้ได้รับความรอด เพราะว่าพระองค์ทรงพระชนม์อยู่เป็นนิตย์ เพื่อเสนอความให้คนเหล่านั้น” (ฮีบรู 7:25) นี่หมายความว่าคุณพูดคุยกับพระเจ้าได้ ในนามพระเยซู หรือว่าคุณพูดคุยกับพระเยซูได้โดยตรง คุณอาจรับฟังจากพระองค์ได้ในคำพยากรณ์ ทว่าประสบการณ์บ่งบอกว่าโดยทั่วไปแล้วคนที่มีพรสวรรค์ด้านคำพยากรณ์ มักจะรับฟังจากพระเยซู มากกว่าพระเจ้าผู้เป็นพระบิดา

6. อ่านพระคำของพระเจ้า

การที่จะนำพระคำที่พระเยซูกล่าวกับคุณโดยส่วนตัวในคำพยากรณ์ มาประยุกต์ใช้ให้ถูกต้องเหมาะสม คุณต้องมีความเข้าใจอยู่บ้าง ในพระคำของพระเจ้าที่เป็นลายลักษณ์อักษร พระคัมภีร์คือพื้นฐานของคุณ

(ถ้าหากประสงค์ที่จะทราบเพิ่มเติมเรื่องพระคำของพระเจ้า และการอธิษฐาน ว่าทำได้อย่างไร มีพลังและส่งผลเช่นไร รวมทั้งการนำมาปฏิบัติให้เกิดผลในชีวิตคุณ คุณจะหาอ่านได้ในหนังสือ “เข้าใจพระคำของพระเจ้า” และ “พลังอธิษฐาน” จากหนังสือชุดนี้ ซึ่งจะมีส่วนช่วยอย่างมาก)

7. มีศรัทธา

นี่อาจฟังดูเป็นนามธรรมสักหน่อย หรือยากกว่าเรื่องอื่น ทว่าจริงๆแล้วไม่ยากมากนัก อะไรคือศรัทธา พระคัมภีร์บอกเราว่าศรัทธาคือความแน่ใจว่าสิ่งที่เราต้องการจะเกิดขึ้น เป็นความแน่ใจว่าสิ่งที่เราหวังไว้คอยท่าเราอยู่ ถึงแม้เรายังมองไม่เห็นในตอนนี้ (ฮีบรู 11:1) เป็นการเชื่อในพระเจ้าและพลังอำนาจของพระองค์ ถึงแม้ว่าเรามองไม่เห็นจริงๆ

คุณมีศรัทธาได้อย่างไร ง่ายนิดเดียว ศรัทธามาจากการอ่านพระคำของพระเจ้า (โรม 10:17) การอ่านเรื่องราวที่พระเจ้าบอกกล่าวกับลูกๆของพระองค์ในอดีต รวมทั้งทำความคุ้นเคยกับคำสัญญามากมายของพระองค์ ที่กล่าวกับคุณโดยตรง จะช่วยเสริมสร้างศรัทธาของคุณ ว่าคุณรับฟังจากสวรรค์ได้ อันที่จริงแล้ว จะช่วยเสริมสร้างศรัทธาของคุณสำหรับอะไรก็ตามที่พระเจ้าต้องการให้คุณทำ

8. ขอ

นี่คงดูชัดแจ้งทีเดียว แต่การที่จะได้รับอะไรในคำพยากรณ์จากพระองค์ ก่อนอื่นคุณก็ต้องขอให้พระองค์กล่าวกับคุณ เมื่อทราบว่าพระองค์กล่าวกับคุณได้ คุณควรจะมีศรัทธามากขึ้นว่าเมื่อคุณขอ คุณจะได้รับคำตอบที่เสียงดังฟังชัด พระองค์สัญญาไว้ว่า “จงทูลเรา เราจะตอบเจ้า และจะสำแดงสิ่งที่ใหญ่ยิ่ง และมีอำนาจมหาศาล ซึ่งเจ้าไม่รู้นั้นให้แก่เจ้า” (เยเรมีย์ 33:3) ดังนั้นก็ร้องเรียกพระองค์ และรับคำตอบ!

9. ถ่อมตน

ท่าทาง กรอบความคิด ทรรศนะในใจ และเจตนารมณ์ของคุณ เป็นตัวกำหนดว่าคุณจะรับฟังจากสวรรค์ได้ชัดเจนแค่ไหน ข้อเรียกร้องประการหนึ่งจากพระองค์ ในการรับพระคำของพระองค์ก็คือ ให้คุณมาเข้าเฝ้าพระองค์ด้วยความถ่อมตน คุณต้องตระหนักว่าตัวเองอ่อนแอ และคุณไม่มีคำตอบ ฉะนั้นคุณต้องมีพระองค์ พระคัมภีร์กล่าวว่า “เรามีทรัพย์สมบัตินี้อยู่ในภาชนะดิน” ดุจหม้อดินที่ต่ำต้อย “เพื่อให้เห็นว่าฤทธิ์เดชอันเลิศนั้นเป็นของพระเจ้า ไม่ได้มาจากตัวเราเอง” (2 โครินธ์ 4:7) คุณต้องเต็มใจถือว่าตัวเองไม่ทราบอะไรมากนัก เหมือนหม้อว่างเปล่าที่ต้องได้รับการเติม หลังจากที่พระองค์บอกกล่าว คุณต้องไม่ลืมที่จะให้ความดีความชอบ และคำสรรเสริญทั้งสิ้นแด่พระองค์ เพราะว่าเป็นพลังของพระองค์ เป็นของกำนัลจากพระองค์ ไม่ใช่ของคุณ

10. ขอให้พระเจ้าลบล้างหรือครอบครองความประสงค์กับความคิดของคุณเอง ขณะที่รับฟังจากพระองค์

การที่จะได้รับข่าวสารจากพระเจ้า คุณต้องเปิดใจรับ คุณต้องเปิดความคิดจิตใจ คุณต้องพร้อมที่จะยอมรับอะไรก็ตามที่พระองค์มอบให้ ถึงแม้ว่าไม่ใช่สิ่งที่คุณคาดหมาย และไม่เป็นตามที่คุณชอบโดยสิ้นเชิง หรือว่าคุณไม่เข้าใจอย่างถ่องแท้

ถ้าคุณขอคำตอบต่อปัญหาจากพระองค์ แต่ว่าคุณมีความเห็นที่ตายตัวแล้ว หรือคุณรู้ว่าคุณต้องการอะไร พระเจ้าก็ยังคงมอบข่าวสารให้อย่างชัดเจนได้ ถ้าคุณเต็มใจละความปรารถนาของคุณเองไว้ เพื่อรับฟังสิ่งที่พระองค์จะบอกกล่าว เป็นธรรมดาที่จะมีความเห็นและความปรารถนาส่วนตัว ทว่าคุณต้องขอให้พระองค์ปิดกั้นไว้ในตอนนั้น และขจัดอุปทานใดๆจากความคิดของคุณ เพื่อจะได้รับความเห็นของพระองค์ และค้นพบว่าพระองค์ต้องการอะไร

เมื่อคุณขอให้พระองค์ทำเช่นนั้นแล้ว คุณก็จะมีศรัทธาว่าสิ่งที่คุณได้รับมาจากพระองค์ ถ้าหากเป็นสิ่งที่สนับสนุนจุดยืนของคุณก่อนหน้านั้น คุณก็จะมีกำลังใจว่าคุณอยู่ในลู่ทางที่ถูกต้อง คุณลงมือได้ พร้อมกับรอรับพรจากพระองค์ ถ้าหากว่าแตกต่างไป คุณก็จะค้นพบในไม่ช้าว่าสติปัญญาของพระองค์ในเรื่องนี้ เหนือกว่าคุณหลายเท่า ความคิดของคุณอาจเป็นสิ่งที่ดี แต่จะมีจะข้อพิสูจน์ให้เห็นว่าความคิดของพระองค์ดีกว่า

อธิษฐานขอพรสวรรค์ด้านคำพยากรณ์! ตลอดพระคัมภีร์เดิมและพระคัมภีร์ใหม่ พระเจ้าบอกกล่าวเสมอ โดยชี้แนะ นำทาง ปลอบโยน มอบกำลังใจ และว่ากล่าวตักเตือนลูกๆของพระองค์ คุณเองก็รับฟังเสียงของพระองค์ได้ทุกวัน! อัครสาวกเปาโลกล่าวว่า “ข้าพเจ้าปรารถนาให้ท่านทั้งหลายพยากรณ์ได้” (1 โครินธ์ 14:5) -- ดี.บี.บี.

*

“กระตุ้นท่านให้ใช้ของประทานจากพระเจ้าที่มีอยู่ในท่าน” (1 ทิโมธี 1:6) “อย่าละเลยของประทานที่มีอยู่ในท่าน” (2 ทิโมธี 4:14) คุณต้องฝึกพรสวรรค์ของคุณ คุณต้องนำมาใช้ การฝึกฝนใดๆต้องอาศัยความพยายามในส่วนของคุณ คุณต้องทุ่มเทให้ แต่ก็คุ้มค่าเสมอ! -- ดี.บี.บี.

*

เราทราบว่าอะไรจริงหรือเท็จ จากมาตรฐานในพระคำของพระเจ้า พระคำที่[เป็นลายลักษณ์อักษร] คือพื้นฐานของเรา เป็นแนวทาง มาตรฐาน และเครื่องวัด ซึ่งเราใช้วัดทุกสิ่ง แม้แต่ถ้อยคำที่พระเจ้ามอบให้เราในปัจจุบัน [ผ่านคำพยากรณ์] เป็นมาตรฐานซึ่งเราใช้วัดความจริงและความเท็จทั้งสิ้น! -- ดี.บี.บี.

เริ่มต้น

เช่นเดียวกับสิ่งอื่นๆ การเริ่มต้นไม่ใช่เรื่องง่ายเสมอไป ส่วนที่ยากที่สุดสำหรับคนส่วนใหญ่ก็คือการรู้จักปล่อยวาง คุณต้องเต็มใจปล่อยอุปทานใดๆที่อาจมีอยู่ โดยเปิดความคิดจิตใจต่อความคิดและวิถีทางของพระวิญญาณ ซึ่งแตกต่างจากของคุณเอง

การรับฟังจากพระองค์มีข้อเรียกร้อง ให้สลัดความสำนึกตามธรรมชาติ และความคิดของคุณเองไปเสีย ก้าวแรกคือการเชื่อว่ามีโลกวิญญาณ และมีท่านผู้หนึ่งที่ต้องการสื่อสารกับคุณ ก้าวที่สองคือการเต็มใจสลัดสิ่งที่สำนึกตามธรรมชาติบอกคุณ บางครั้งแม้แต่สิ่งที่ “สามัญสำนึก” บอกคุณ เพื่อเลือกสิ่งที่พระเจ้าต้องการบอกคุณ

เมื่อคุณย่างก้าวไปสองก้าวตามนั้นแล้ว คุณก็พร้อมที่จะเริ่มต้นอย่างเต็มที่! เริ่มด้วยการหาที่สงบๆ และใช้เวลาพูดคุยกับพระองค์สองสามนาที บอกพระองค์ถึงสิ่งที่อยู่ในใจคุณ บอกพระองค์ว่าพระองค์มีความหมายต่อคุณมากเพียงใด ขอบคุณพระองค์สำหรับความรักของพระองค์ ขอบคุณพระองค์สำหรับสิ่งดีๆทุกอย่างที่พระองค์ทำในชีวิตคุณ นับพรต่างๆที่ได้รับ พระเจ้าโปรดปรานให้คุณสรรเสริญพระองค์ “จงเข้าประตูของพระองค์ด้วยการโมทนา และเข้าบริเวณพระนิเวศของพระองค์ด้วยการสรรเสริญ จงถวายโมทนาขอบพระคุณพระองค์ จงถวายสาธุการแด่พระนามของพระองค์” (เพลงสดุดี 100:4)

บางทีคุณอาจมีคำถามเฉพาะเจาะจงที่ต้องการถามพระเยซู ก็ถามพระองค์เลย คำอธิษฐานที่เฉพาะเจาะจง ก็ได้รับคำตอบที่เฉพาะเจาะจง หรือคุณคงไม่มีอะไรโดยเฉพาะ แต่ก็อยากทราบว่าพระองค์อาจมีอะไรอยากจะบอกคุณ ไม่ว่าจะเป็นอย่างไร เมื่อคุณบอกพระองค์แล้ว ถึงเหตุผลที่ต้องการรับฟังจากพระองค์ ขอให้สงบนิ่ง และจดจ่อความคิดอยู่ที่พระองค์ การหลับตาจะช่วยให้คุณปิดกั้นสิ่งต่างๆรอบข้าง ซึ่งอาจทำให้ไขว้เขว

ทีนี้ก็ทำสุดความสามารถที่จะจดจ่อและรับฟังด้วยวิญญาณของคุณ การอยู่เงียบๆและคอยท่า เป็นการสะท้อนถึงศรัทธาของคุณ ซึ่งแสดงให้เห็นว่าคุณเชื่อว่าพระผู้สร้างรักคุณ และจะตอบคุณ ในช่วงเวลาเงียบๆเช่นนี้ ขณะที่คุณคอยท่าพระองค์ด้วยความเคารพ สงบเงียบ ถ่อมตน และอดทน พระองค์ก็พูดกับคุณได้

บางครั้งพระเจ้าอาจบอกกล่าว โดยให้คุณนึกถึงข้อพระคัมภีร์ หรือข้อความหนึ่งที่คุณเคยอ่าน หรือเคยท่องจำมาก่อน ข้อพระคัมภีร์ดังกล่าว เมื่อนำไปประยุกต์ใช้กับสถานการณ์เฉพาะ หรือการตัดสินใจที่คุณต้องเผชิญหน้า อาจเป็นคำตอบง่ายดายและชัดเจนที่คุณมองหา

ในกรณีอื่นๆ พระองค์อาจมอบข่าวสารใหม่ที่คุณไม่เคยได้ยินมาก่อน ถ้อยคำที่พระองค์ไม่เคยพูดกับใครอื่นเช่นนั้น คำศัพท์ในข่าวสารอาจฟังดูเป็นพิธีการ หรืออาจเป็นภาษาง่ายๆ ที่ใช้เป็นประจำวัน พระองค์พูดอย่างไรก็ได้ เกี่ยวกับอะไรก็ได้ แต่พระองค์มักจะพูดกับเราแต่ละคน ในแง่ที่เรารับไว้และเข้าใจได้ง่ายที่สุด

ดังนั้นขอให้รับสิ่งที่เข้ามาในความคิดจิตใจ หรือสิ่งที่ได้ยิน และยอมรับว่าเป็นข่าวสารจากพระองค์สำหรับคุณ คล้ายๆกับการแปล “ปากเปล่า” ทีละวลี หรือทีละประโยค เมื่อคุณพูด เขียน หรือบันทึกส่วนแรกไว้ พระองค์ก็จะมอบให้อีก ทุกครั้งที่คุณพูดสิ่งที่พระองค์บอกคุณ ก็แสดงให้เห็นว่าคุณเชื่อว่าข่าวสารนั้นมาจากพระองค์ เป็นการสาธิตถึงความศรัทธาของคุณ ซึ่งทำให้พระองค์พอใจ

เป็นการง่ายที่จะปัดว่าเสียงแผ่วเบาในใจเช่นนี้ เป็นความคิดของคุณเอง โดยเฉพาะเมื่อคุณเริ่มรับฟังจากพระองค์ครั้งแรก แต่เป็นสิ่งสำคัญที่คุณจะยอมรับว่าพระองค์พูดกับคุณ เมื่อคุณขอพระองค์จริงๆ ให้พูดกับคุณ พระองค์ก็จะทำเช่นนั้น เมื่อพระองค์ทำเช่นนั้น คุณต้องยอมรับว่าสิ่งที่พระองค์พูด มาจากพระองค์ “จงขอแล้วจะได้” (มัทธิว 7:7) พระเจ้าเติมผู้ที่หิวกระหายทางวิญญาณด้วยของดี (ลูกา 1:53) นี่แหละศรัทธาจึงเป็นส่วนสำคัญมาก เพราะศรัทธาช่วยให้คุณเชื่อในคำสัญญาของพระองค์ ว่าเมื่อคุณร้องเรียกพระองค์ คุณจะได้รับคำตอบ

พยายามอย่านึกคิด วิเคราะห์ พิจารณา หรือตัดสินข่าวสารดังกล่าว ขณะที่กำลังรับฟัง เพียงแต่รับไว้ และขอบคุณพระเจ้า

คุณอาจมีความรู้สึกต่างๆนานา ในขณะรับข่าวสารจากพระองค์ บางคนรู้สึกตื่นเต้นหรือปลื้มปีติ บางคนรู้สึกประหม่า บ้างก็ร้องไห้ บ้างก็หัวเราะ แต่คนส่วนใหญ่ไม่รู้สึกว่ามีอะไรผิดปกติเลย บางคนอาจรู้สึกอะไรบางอย่างคราวหนึ่ง และไม่รู้สึกอะไรในคราวอื่นๆ ไม่ว่าคุณจะรู้สึกอะไรหรือไม่ ก็ไม่ได้ทำให้ข่าวสารที่คุณได้รับถูกต้องมากขึ้นหรือน้อยลง “เราดำเนินไปโดยความเชื่อ มิใช่ตามที่ตามองเห็น” และที่แน่ๆ เราไม่ได้ดำเนินไปตามความรู้สึก! (2 โครินธ์ 5:7)

ไม่จำเป็นต้องคาดหวังว่าจะได้รับข่าวสารที่ยืดยาวและไพเราะเพราะพริ้งจากพระเจ้า ครั้งแรกที่คุณอยู่เงียบๆและขอให้พระองค์พูด ถึงแม้ว่าอาจเกิดขึ้นได้ โดยปกติแล้ว เมื่อวันเวลาผ่านไป และคุณมีประสบการณ์ เมื่อฝึกใช้พรสวรรค์ด้านคำพยากรณ์ ข่าวสารที่คุณได้รับจากพระองค์ก็จะละเอียดและสมบูรณ์มากขึ้น ฉะนั้นขอให้ฝึกฝนต่อไป อย่าล้มเลิก!

อย่าท้อใจถ้าคุณเริ่มต้นด้วยพรสวรรค์ด้านคำพยากรณ์ “เล็กๆน้อยๆ” และได้รับแค่หนึ่งหรือสองประโยค หรือข้อพระคัมภีร์หนึ่งข้อ เมื่อคุณหวังว่าจะได้รับข่าวสารที่ยาวกว่า อย่าให้สิ่งนี้หยุดยั้งคุณ! ขอให้มีกำลังใจว่าคุณได้ยินบางสิ่ง เมื่อคุณพยายามต่อไป คุณคงจะได้รับมากขึ้น ความพยายามอยู่ที่ไหน ความสำเร็จก็อยู่ที่นั่น!

ขอให้ระลึกไว้ว่าข่าวสารจากสวรรค์ ไม่ต้องยาวถึงจะถือว่าดี มีบางครั้งเมื่อพระองค์มอบคำตอบที่คุณแสวงหาได้ ในแค่ประโยคเดียว แน่นอนว่าเป็นการดีที่จะรอคอย เพื่อดูว่าพระองค์มีอะไรจะบอกกล่าวเพิ่มเติม ก่อนที่จะไปทำกิจธุระอื่น แต่ถ้าคุณรู้สึกว่าพระองค์พูดจบแล้ว ก็ขอบคุณพระองค์ และไว้วางใจว่าถ้อยคำดังกล่าวมีคำตอบที่คุณแสวงหา

หรือบางทีคุณอาจไขว้เขวกับความนึกคิดอื่นๆ ในขณะที่อธิษฐาน จนไม่ได้ยินอะไร อย่าวิตกไปเลย บางครั้งก็เป็นการยากที่จะสำรวมความคิด พระองค์เข้าใจความอ่อนแอและข้อบกพร่องตามประสามนุษย์ของเรา นี่เป็นเรื่องใหม่สำหรับคุณ ข้อเท็จจริงง่ายๆที่ว่าคุณพยายาม ก็เป็นเครื่องหมายบ่งบอกถึงความคืบหน้า ขอให้พยายามต่อไป!

ลองพยายามใช้เวลาวันละสองสามนาที เพื่ออธิษฐานและสรรเสริญพระองค์ ติดตามด้วย “คำถามสำหรับวันนั้น” และรับฟังเสียงของพระองค์ชั่วขณะ เมื่อคุณฝึกใช้พรสวรรค์นี้จนเป็นนิสัย ก็จะง่ายขึ้นเรื่อยๆ ที่จะรับฟังพระคำจากพระองค์

ถ้าคุณเสริมสร้างศรัทธาของคุณต่อไป โดยอ่านพระคำของพระเจ้าที่เป็นลายลักษณ์อักษร ถ้าคุณปรารถนาอย่างแรงกล้าที่จะได้รับพรสวรรค์นี้ จากพระวิญญาณต่อไป พระองค์จะไม่ทำให้คุณผิดหวัง พระเจ้าสัญญาไว้ว่าจะกล่าวกับคุณ พระองค์จะไม่ทำให้คุณผิดหวัง ตราบใดที่คุณทำส่วนของคุณ

เป็นการง่ายที่จะได้รับคำตอบจากพระองค์ คุณเพียงแต่มีศรัทธา เมื่อคุณขอคำตอบจากพระองค์ ก็คาดหมายคำตอบ และรับสิ่งแรกที่ได้ยิน ถ้าคุณเชื่อ และขอพระองค์จริงๆ คุณต้องการได้ยินหรือได้เห็น คุณจะไม่ผิดหวัง สิ่งที่คุณเห็นหรือได้ยินด้วยหูและตาทางวิญญาณ มาจากพระองค์ เพียงเปิดใจให้แสงสว่างส่องเข้ามา “พระองค์ นี่คือปัญหา! เราจะทำอย่างไรดี” ถ้าคุณหมายพึ่งสุดจิตสุดใจ และถามพระองค์ พระองค์ก็จะตอบ! -- ดี.บี.บี.

*

การหลับตาช่วยให้เล็งเห็นในวิญญาณ โดยไม่ต้องใส่ใจกับสิ่งของหรือผู้คนรอบข้าง นี่ช่วยให้คุณจดจ่อความคิดที่พระองค์ และอยู่ในสภาพที่ผ่อนคลาย โดยไม่มีอะไรทำให้คุณไขว้เขว -- ดี.บี.บี.

*

พระองค์เป็นพระเจ้าที่มีชีวิต เป็นพระเจ้าที่พูดจาได้! พระองค์เป็นพระเจ้าที่ยังคงรักลูกๆของพระองค์ และยังคงพูดจากับเขา คุณรับฟังพระเจ้าได้ทุกวัน ทุกวันควรจะเป็นประสบการณ์ใหม่ เป็นการรับฟังเสียงของพระองค์ครั้งใหม่ -- ดี.บี.บี.

*

เป็นสิ่งสำคัญที่จะถามพระองค์อย่างเฉพาะเจาะจง เมื่อคุณขอแนวทางจากพระองค์ คุณควรจะคาดหมายคำตอบที่เฉพาะเจาะจง การบอกกล่าวอย่างเฉพาะเจาะจงเป็นสัญญาณบ่งบอกถึงความศรัทธา นี่แสดงให้เห็นว่าคุณต้องการคำตอบที่เฉพาะเจาะจง ไม่เช่นนั้นคุณคงไม่ขออย่างเฉพาะเจาะจงเลย! -- ดี.บี.บี.

*

ทารกเป็นภาพสะท้อนถึงความศรัทธา และการรับฟังจากพระเจ้า เมื่อเขาร้องไห้หาแม่ คุณคงไม่คิดที่จะปฏิเสธเขา บางครั้งทารกน้อยก็มีศรัทธามากกว่าคุณ เพราะเมื่อทารกร้อง เขาคาดหมายว่าจะมีคนได้ยิน เพราะเขารู้ดี พระเจ้าดลใจให้เขารู้เช่นนั้น ถ้าเขาร้อง คุณจะตอบรับ เขาคาดหมายคำตอบ และเขาก็ได้รับ!

หลังจากเอาหัวนมใส่ปากทารกแล้ว เขาก็เริ่มดูดนมโดยอัตโนมัติ เมื่อร้องขอบางสิ่งจากพระเจ้า พระองค์ก็มอบให้คุณ แต่ถ้าคุณไม่เริ่มดูด คุณก็จะไม่มีวันได้รับ คุณต้องมีศรัทธา โดยการเริ่มดูด หลายครั้งทารกต้องดูดสักสองสามนาที ก่อนที่นมจะไหล การดูดก็เหมือนการลงมือทำด้วยศรัทธา

อะไรที่ช่วยให้น้ำนมไหลจากเต้านม สูญญากาศไงล่ะ! ทารกสร้างสูญญากาศขึ้นมาในปาก เมื่อดูดนม ซึ่งทำให้นมไหลออกมา คุณต้องสร้างสูญญากาศในใจคุณ “พระองค์ มีช่องว่างอยู่ที่นี่ โปรดเติมให้เต็มด้วย!”

คุณรู้ไหมว่าอะไรที่เติมสูญญากาศนั้นจริงๆ ไม่ใช่ทารกหรอ ทารกเพียงแต่สร้างสูญญากาศ โดยลดความกดดันในปาก นมจึงไหลจากเต้านมแม่เข้าสู่ปากเขา ในการอธิษฐาน คุณสร้างสูญญากาศ มีช่องว่างที่ต้องได้รับการเติม คุณแสวงหาความช่วยเหลือจากพระองค์ คุณสร้างสูญญากาศ และความกดดันของพระองค์ก็เติมให้เต็ม จริงๆแล้วพลังมาจากข้างนอก ไม่ใช่จากข้างใน คุณเพียงแต่สร้างสูญญากาศ ทว่าสูญญากาศดึงพลังเข้ามา -- ดี.บี.บี.

ประยุกต์ใช้ในทางปฏิบัติ

บางคนกล่าวว่า “สมัยนี้ไม่มีใครนำคำพยากรณ์มาใช้ในทางปฏิบัติ” เราโชคดีเพราะว่าเขาคิดผิด! การที่เขาขาดศรัทธาเป็นเหตุให้เขาพลาดขุมทรัพย์ทางวิญญาณที่พระเจ้าต้องการมอบให้เขา ถ้าเขาเพียงเชื่อ น่าเศร้า แต่ก็ไม่ได้หมายความว่าคุณต้องพลาดไปด้วย พระองค์เพียงเรียกร้องให้คุณขอด้วยศรัทธา “จงขอแล้วจะได้ เพื่อความชื่นชมยินดีของท่านจะมีเต็มเปี่ยม” (ยอห์น 16:24)

การนำคำพยากรณ์มาใช้ในทางปฏิบัติ ไม่มีที่สิ้นสุด พระองค์ตอบสนองความจำเป็นใดๆก็ได้ พระองค์ตอบคำถาม มอบทางแก้ สะสางความยุ่งเหยิง และยุติการพิพาทใดๆก็ได้ คุณเพียงแต่ให้โอกาสพระองค์ ถ้าคุณพยายามทำตามที่พระองค์บอกด้วยความจริงใจ ถ้าคุณทำตามคำแนะนำของพระองค์ คุณก็อุ่นใจได้ว่าจะได้ผล คุณจะไม่มีวันเสียใจที่รับฟังพระองค์! เป็นไปได้ว่าคุณอาจไม่เห็นผลลัพธ์อย่างครบถ้วนในทันที บางครั้งคุณจะไม่มีวันรู้เลยว่าสถานการณ์นั้นได้รับการช่วยเหลือเช่นไร จากการที่คุณรับฟังพระองค์ อย่างไรก็ตาม ถ้าคุณให้พระองค์นำทางชีวิตคุณ คุณจะไม่มีวันไปผิดทาง! คุณไว้วางใจได้ว่าพระองค์จะทำตามพระคำ พระองค์จะมอบให้ตามความจำเป็น และพระองค์รู้ว่าอะไรจะช่วยคุณได้มากที่สุดในบั้นปลาย

พระองค์ต้องการให้เราขอให้พระองค์มีส่วนร่วมในชีวิตของเราทุกๆด้าน และให้พระองค์ช่วยเราตัดสินใจเลือกทาง ทั้งเรื่องใหญ่และเรื่องเล็ก ขอให้พิจารณาตัวอย่างประกอบต่อไปนี้

แจนกับบิลเป็นคู่ชีวิตกัน แจนไปเยี่ยมคุณลุงคุณป้าที่อีกเมืองหนึ่ง ห่างจากบ้านของเธอกับบิลไปหลายชั่วโมง วันนั้นเป็นวันศุกร์ เธออยู่ที่นั่นได้หนึ่งสัปดาห์แล้ว

เธอโทรหาบิลเพื่อดูว่าที่บ้านเป็นยังไง บิลบอกให้เธออุ่นใจว่าทุกอย่างเรียบร้อยดี แจนบอกว่าคุณป้าชวนให้เธออยู่ต่ออีกสองวัน บิลบอกว่าเขากับเด็กๆดูแลตัวเองได้อีกสองวัน ไม่มีปัญหา แจนวางสาย แต่ก่อนที่เธอจะตัดสินใจขั้นสุดท้าย และบอกคุณป้าว่าเธอจะอยู่ต่อ เธอไปที่ห้อง ขอให้พระเยซูยืนยันแผนการนี้

พระองค์บอกแจนด้วยเสียงอ่อนโยนว่า “ดีกว่าที่เจ้าจะกลับบ้านตอนนี้ ถึงแม้จะดูเหมือนว่าบิลกับเด็กๆไม่เป็นไร และบิลบอกว่าเขาดูแลตัวเองได้อีกสองสามวัน เขาต้องการเจ้าตอนสุดสัปดาห์”

เมื่อไม่นานมานี้แจนเพิ่งพัฒนานิสัย ในการขอคำปรึกษาจากพระองค์ เกี่ยวกับการตัดสินใจส่วนตัว เธอจึงไม่ค่อยมั่นใจนัก เธอถามพระองค์เพิ่มเติม แล้วพระองค์เตือนให้ระลึกถึงข้อพระคัมภีร์ที่ว่า “ให้พระองค์มีส่วนในทุกลู่ทาง และพระองค์จะทรงทำให้วิถีของเจ้าราบรื่น” (สุภาษิต 3:6) เนื่องจากเธอเพิ่งทำเช่นนั้น โดยถามพระองค์เกี่ยวกับแผนการของเธอ พระคัมภีร์ข้อนี้ช่วยให้เธอมีศรัทธา ว่าคำตอบแรกที่เธอได้รับเรื่องกลับบ้านตอนนี้ เป็นเสียงของพระองค์จริงๆ

ดังนั้นเธอจึงทำตามที่วางแผนไว้ตอนแรก และกลับบ้านคืนนั้น วันเสาร์เริ่มต้นตามปกติ บิลตัดหญ้า แจนทำความสะอาดบ้านนิดหน่อย ขณะที่เด็กๆเล่น แจนสงสัยชั่วขณะว่าเธอทำผิดพลาดหรือเปล่าที่กลับบ้าน เพราะดูเหมือนว่าบิลกับเด็กๆ และบ้าน คงผ่านสุดสัปดาห์ไปได้ โดยต้องไม่มีเธอ เธอเตือนใจตัวเองว่าการตัดสินใจกลับบ้าน มีพื้นฐานจากการชี้นำของพระเจ้า เธอทำงานบ้านต่อไป

หลังอาหารกลางวัน โทรศัพท์ดังขึ้น เจ้านายของบิลโทรมา เกิดเหตุวิกฤติ เขาต้องให้บิลไปช่วยทันที ห้านาทีหลังจากได้รับข่าว บิลหอมแก้มลาแจนและเด็กๆ ขณะที่รีบออกประตูไป

ตอนนี้ทุกอย่างชัดแจ้ง ถ้าแจนอยู่ที่บ้านคุณลุงคุณป้าซึ่งห่างออกไปหลายชั่วโมง บิลคงทำอะไรไม่ได้ เพื่อนบ้านก็ไปเที่ยวกันหมด คงไม่มีใครดูแลเด็กๆ แจนขอบคุณพระเจ้าสำหรับการชี้นำที่มีสติปัญญาและเปี่ยมด้วยความรัก พระองค์ไม่ได้บอกเธอว่าจะเกิดเหตุฉุกเฉินอะไร แต่พระองค์บอกเธอว่าทางเลือกไหนดีกว่า ระหว่างสองอย่างที่ดูเหมือนว่าดีพอๆกัน

การชี้นำจากเบื้องบนก่อให้เกิดความแตกต่างได้ ในแทบทุกสถานการณ์ ไม่ว่าจะเป็นเรื่องใหญ่หรือเรื่องเล็ก ซึ่งคุณอาจประสบในชีวิต ถ้าปราศจากพระองค์ คุณอาจคิดถูกบางครั้งหรือส่วนใหญ่ แต่พระองค์คิดถูกทุกครั้ง คำพยากรณ์เป็นเครื่องมือที่หาค่ามิได้ เมื่อคุณเผชิญหน้ากับคำถามเรื่องใหญ่หรือปัญหาที่สลับซับซ้อน แต่คุณจะพบด้วยว่าพระองค์ช่วยคุณได้ ในเรื่องที่ดูเล็กน้อยด้วย พระองค์พร้อมเสมอ และยินดีช่วย ทำไมไม่รับถ้อยคำที่ประกอบด้วยสติปัญญาจากพระองค์ ซึ่งเป็น “ความช่วยเหลือระดับมืออาชีพ” ชั้นยอดที่สุดเท่าที่มีอยู่ในปัจจุบัน

บางทีธุรกิจของคุณประสบปัญหายุ่งยาก คุณไม่แน่ใจว่าจะทำอะไรต่อไป บางทีคุณเข้ากับเจ้านายหรือลูกจ้างไม่ค่อยได้ บางทีคุณมีปัญหาในชีวิตคู่ หรือในความสัมพันธ์ บางทีการงานและสื่อสัมพันธ์ส่วนตัวเป็นไปด้วยดี ทว่าคุณมองไม่เห็นว่าชีวิตจะลงเอยอย่างไร อะไรคือสิ่งสำคัญตามลำดับก่อนหลัง และเป้าหมาย

ถ้าคุณมีลูก ก็มีอะไรมากมายที่คุณไม่เข้าใจ และจำเป็นต้องได้รับการหยั่งรู้จากสวรรค์! ลูกคนหนึ่งอาจเรียนช้า คนหนึ่งอาจมีปัญหาฉี่รดที่นอน คนหนึ่งอาจผูกมิตรได้ยาก บางทีลูกคนโตเพิ่งย่างเข้าวัยรุ่น ทันใดนั้นดูเหมือนว่าคุณสื่อความกันไม่ได้อีกต่อไป มีหนังสือมากมายที่อาจช่วยได้ในวิกฤติเล็กๆน้อยๆ คุณหันไปขอคำแนะนำจากผู้ปกครอง คุณครู หรือที่ปรึกษาผู้มีประสบการณ์ก็ได้ แต่ทำไมไม่ถามพระองค์ผู้สร้างลูกๆของคุณขึ้นมา และรู้ถึงความจำเป็นของเขาได้ดีกว่าใคร

บางทีคุณเดินทางไปทำธุระ มีหลายวิธีที่จะจัดกำหนดการเดินทาง บางทีคุณกะว่าจะย้ายไปอยู่เมืองอื่น หรือคิดที่จะเปลี่ยนอาชีพ บางทีคุณไม่แน่ใจว่าเมื่อไรเหมาะที่สุดที่จะหยุดพักร้อน หรือว่าจะไปที่ไหน

ถ้าเรื่องราวที่กล่าวมานี้เรื่องใดฟังดูคุ้นหู ก็ถือเป็นโอกาสที่จะเชื่อมโยงกับแหล่งสติปัญญาของพระเจ้า ผู้มองเห็นทุกสิ่ง ล่วงรู้ทุกอย่าง และมีพลังทั้งสิ้น พระองค์รู้ว่ามีอะไรข้างหน้า อะไรจะดีที่สุดสำหรับคุณ และจะช่วยให้คุณมีความสุขที่สุด พระองค์ปกป้องคุณจากอุบัติเหตุและภัยอันตรายได้ด้วย โดยช่วยให้คุณหลีกห่างไปเสีย ถ้าหากคุณจะตรวจสอบแผนของคุณกับพระองค์ล่วงหน้า และทำตามคำแนะนำของพระองค์

ตอนแรกอาจรู้สึกตะกุกตะกักสักหน่อย การให้พระองค์เป็นศูนย์กลางชีวิตประจำวันของคุณ พร้อมทั้งความยินดี ความเศร้าโศก ความยากลำบาก และทางเลือกที่ยากเย็นทั้งสิ้น ทว่าพระองค์ควรจะอยู่จุดนั้น และต้องการอยู่ที่นั่น! ไม่นานนักคุณจะสงสัยว่าเหตุใดคุณถึงได้ตัดสินใจโดยปราศจากพระองค์

(tb)

หลักสำคัญประการหนึ่งที่เกี่ยวข้องกับการตัดสินใจก็คือ อย่าเริ่มคุย ขอให้อธิษฐาน! การอธิษฐานไม่ใช่แค่บอกเรื่องของคุณกับพระเจ้า ทว่าให้พระเจ้าบอกความเห็นของพระองค์ด้วย และคอยจนกว่าพระองค์ตอบ ถ้าคุณทำเช่นนั้น พระองค์จะบอกคุณว่าควรทำอะไร ใช้เวลารับฟังจากพระเจ้า แล้วพระองค์จะใช้เวลาแก้ไขปัญหา -- ดี.บี.บี.

*

โนอา [ในพระคัมภีร์] คงต้องใช้เวลารับฟังจากพระองค์อย่างมาก หาไม่แล้วเขาคงไม่ได้รับแนวทางทุกอย่าง ในการสร้างนาวา! ขอให้ระลึกไว้ว่าเขาไม่เคยเห็นเรือขนาดนั้นมาก่อนด้วยซ้ำ! พระเจ้าคงมอบขนาดที่เฉพาะเจาะจงทุกกระเบียดนิ้ว สำหรับนาวาลำนั้น! -- ดี.บี.บี.

*

เมื่อพระองค์มอบพรสวรรค์ด้านคำพยากรณ์ให้คุณ ก็มีวัตถุประสงค์ด้วย พระองค์คาดหมายให้คุณนำมาใช้เพื่อรับแนวทางจากพระองค์ เมื่อคำตอบต่อคำถามหรือปัญหาที่เฉพาะเจาะจง ไม่อยู่ในพระคำ แล้วคุณก็ต้องเต็มใจทำสิ่งต่างๆตามทางของพระองค์ เพราะพระองค์เท่านั้นที่รู้ว่าควรจะทำอะไร

การขอคำตอบและแนวทางจากพระองค์ ไม่ใช่ภาระหนัก แต่กลับกันเลย เพราะเป็นสิ่งที่แสนวิเศษ เป็นอิสระ เปลี่ยนชีวิต ยอดเยี่ยม และน่าทึ่ง ที่พระองค์กล่าวกับเราโดยตรงเป็นส่วนตัว พระองค์ตอบคำถามของเรา มอบคำปรึกษา กำลังใจ และการปลอบโยนแก่เรา โดยเผยให้เราทราบถึงความเร้นลับในจิตใจและสถานการณ์ต่างๆ ขอให้รับฟังจากพระองค์วันนี้ และคุณจะมีความสุข พระองค์ก็เช่นกัน! -- มาเรีย เดวิด

*

พระเยซูมอบคำแนะนำที่เจาะจงให้แก่คุณได้ สำหรับสถานการณ์ใดที่เกิดขึ้น พระองค์รู้ว่าคุณประสบอะไร พระองค์ทำได้ และต้องการมอบคำตอบที่จำเป็นต่อปัญหา มอบแนวทางเมื่อคุณไม่รู้ว่าจะทำอะไรดี ปลอบโยนเมื่อคุณรู้สึกราวกับว่าไปต่อไม่ไหว มอบความกล้าที่จะเป็นพยาน เมื่อคุณหวาดหวั่น มอบทางแก้ไข ต่อการทะเลาะวิวาทระหว่างบุคลากร ที่ดูราวกับว่าเกินกว่าจะแก้ไขได้ มอบกำลังใจที่จำเป็นเพื่อทำตามความประสงค์ของพระองค์ เมื่อคุณดิ้นรนกับการตัดสินใจที่ยากลำบาก พละกำลังเหนือธรรมชาติที่ได้รับ เมื่อคุณพึ่งพาพระองค์ และค้นพบพละกำลังของพระองค์ ทั้งหมดที่กล่าวมานี้ และมากกว่านั้นอีก มีพร้อมสรรพให้คุณแล้ว ถ้าคุณเพียงแต่นำปัญหา เรื่องทุกข์ใจ ความจำเป็น และคำถาม มาเข้าเฝ้าพระเยซู! -- มาเรีย เดวิด

คำแนะนำเบื้องต้นในแนวปฏิบัติ

เมื่อคุณซื้ออุปกรณ์ไฟฟ้าหรือเครื่องมือเครื่องใช้ในบ้าน ก็มักจะมีคู่มือการใช้งานและข้อแนะนำความปลอดภัยแนบมาด้วย ตอนแรกๆอาจดูเหมือนว่าเครื่องมือชิ้นใหม่ใช้ได้ง่ายทีเดียว แต่เมื่อศึกษาหนังสือคู่มือ บ่อยครั้งคุณก็ค้นพบแง่มุมที่คุณไม่ตระหนัก มีคำแนะนำบางอย่างด้านการดูแลรักษา ซึ่งจะช่วยให้เครื่องมือหรืออุปกรณ์ใหม่มีสภาพที่ใช้งานได้ดีเยี่ยม มีประเด็นเรื่องความปลอดภัยบางอย่าง ซึ่งคุณคงไม่ล่วงรู้

การได้รับพรสวรรค์ด้านคำพยากรณ์ ก็เหมือนเครื่องมือใหม่ที่ทรงพลังในทางวิญญาณ มีบางอย่างที่คุณควรจะรู้จริงๆ ก่อนลองใช้งาน

เลือกเวลาและสถานที่

ถ้าคุณจะได้รับสิ่งต่างๆจากพระองค์ คุณต้องเลือกที่เงียบๆ ปลอดจากสิ่งไขว้เขวให้มากที่สุดเท่าที่จะเป็นได้ ยังเป็นไปได้ที่จะรับฟังจากสวรรค์ ถ้าหากมีเสียงข้างนอก เช่นเด็กเล่นเสียงดัง มีคนคุยกันเสียงดังในห้องข้างๆ มีเสียงรถวิ่งไปมา หรืองานก่อสร้างที่ถนน แต่ก็ตั้งสมาธิได้ยากกว่า

ในวันที่แสนยุ่ง เป็นการยากแม้แต่จะหาชั่วขณะที่เงียบสงบ เมื่อวันของคุณเริ่มต้นแล้ว คุณคงพบว่ายากที่จะหยุดเพื่อมีเวลาเงียบๆเช่นนี้ ส่วนเรื่องการหาที่เงียบๆก็เลยไม่ต้องพูดถึง แน่นอนว่าเวลาเหมาะที่สุดที่จะค้นหาว่าควรทำอะไรในแต่ละวัน ก็คือก่อนเริ่มต้นวันนั้น นี่คือเหตุผลที่ดีสามประการ ในการใช้เวลากับพระองค์ก่อนอื่นในตอนเช้า คุณอาจทำไม่ได้เสมอไป แม้แต่ในยามที่ทำได้ อาจมีเรื่องอื่นเกิดขึ้นในเวลาต่อมา ซึ่งคุณต้องหยุดเพื่อรับมุมมองใหม่จากพระองค์ แต่นั่นคือเวลาเหมาะที่สุด

ทำตัวให้สบาย

ร่างกายคุณไม่ต้องอยู่ตำแหน่งใดตำแหน่งหนึ่งถึงจะอธิษฐานและรับฟังจากพระองค์ ไม่ว่าจะตำแหน่งใดก็ตามที่ง่ายที่สุด คุณจะได้มีใจจดจ่อ และรับพระคำของพระองค์ นั่นก็ดีที่สุด นอกจากนี้ยังมีส่วนช่วยได้ ถ้าคุณไม่ร้อนอบอ้าวหรือหนาวเกินไป ไม่เหน็ดเหนื่อย ไม่หิวหรือกระหายน้ำ สภาพการณ์ใดๆเช่นนี้อาจทำให้คุณวอกแวก ดังนั้นขอให้จัดการเรื่องพวกนี้ก่อน ถ้าทำได้

อย่างไรก็ตาม คุณไม่อาจคอยจนสภาพการณ์ดีเยี่ยมเสมอไป เพื่อใช้เวลารับฟังพระองค์ ถ้าคุณคอยจนกระทั่งสภาพการณ์เพียบพร้อม คุณคงไม่มีวันได้ทำเลย ดังนั้นถ้าคุณต้องการคำตอบทันที ก็หยุดตอนนั้นเลย แล้วถามพระองค์ ไม่ว่าจะเกิดอะไรขึ้น คุณยังรับคำตอบได้ ถ้าคุณพยายาม

ให้สมองปลอดโปร่ง

ไม่ว่าคุณเพิ่งเริ่มต้นวันใหม่ หรือหยุดพักช่วงกลางวัน เพื่อรับฟังจากพระองค์ คุณต้องสร้างบรรยากาศ บางครั้งก็ยากที่จะเลิกนึกถึงการงานหรือความคิดอื่นๆ แต่เป็นสิ่งสำคัญที่จะขอพระองค์ช่วยให้คุณทำเช่นนั้น

บ่อยครั้งก็ช่วยได้ที่จะใช้เวลาสักหน่อย เพียงสองสามนาที เพื่ออ่านพระคำก่อนเริ่มต้น มีพระคัมภีร์และหนังสือที่มีข้อพระคำสั้นๆไว้ใกล้มือ สำหรับเวลาเช่นนี้ บางครั้งก็ช่วยได้ที่จะร้องเพลงสักหนึ่งหรือสองเพลง เพื่อสรรเสริญพระองค์ ถ้าคุณทำไม่ได้ หรือไม่รู้สึกอยากร้องออกเสียงดัง ก็ร้องในใจ “จงเข้าประตูของพระองค์ด้วยการโมทนา และเข้าบริเวณพระนิเวศของพระองค์ด้วยการสรรเสริญ” (เพลงสดุดี 100:4)

การสรรเสริญ การอธิษฐาน การอ่านพระคำ และร้องเพลง ทั้งหมดที่กล่าวมานี้ช่วยให้หัวคิดคุณปลอดโปร่ง ช่วยให้วิญญาณคุณสงบ และจดจ่อความตั้งใจอยู่ที่พระองค์ ขอให้ค้นหาว่าอะไรได้ผลดีที่สุดสำหรับคุณ

บันทึกไว้

เมื่อพระองค์กล่าวกับคุณ พยายามบันทึกข่าวสารของพระองค์ไว้ในบางแง่ ถ้าคุณมีเครื่องบันทึกเทปหรือเครื่องอัดเสียง คุณก็บันทึกไว้ทีละตอน เมื่อคุณได้ยินจากพระองค์ หรือถ้าคุณเห็นนิมิต คุณก็บรรยายออกมา ให้ละเอียดมากเท่าที่เป็นได้ โดยบันทึกเทป หรือเขียนไว้ หรือพิมพ์ข่าวสารตามที่ได้รับ ถ้าคุณเลือกเขียนไว้ คุณอาจจะมีสมุดโน้ตสำหรับวัตถุประสงค์นี้โดยเฉพาะ ขอให้แน่ใจว่าบันทึกคำถามที่ถามพระองค์ไว้กับคำตอบด้วย

การบันทึกคำถามและข่าวสาร ช่วยให้เป็นไปได้ที่จะทบทวนและศึกษาในภายหลัง บ่อยครั้งผู้คนที่รับฟังจากพระเจ้า จดจำข่าวสารไม่ได้ชัดเจนในภายหลัง โดยเฉพาะข่าวสารยาวๆ หรือข่าวสารที่มีรายละเอียด ถึงแม้ว่าเขาจำใจความสำคัญได้ว่าพระองค์กล่าวอะไร แต่เขาจำไม่ได้เสียทีเดียวว่าพระองค์บ่งบอกอย่างไร ราวกับว่าพระวิญญาณข้ามจิตสำนึกไปบ่อยครั้ง และมอบถ้อยคำใส่ปากคุณเลย ถ้าคุณพูดใส่เครื่องบันทึกเทป หรือจดต่อไปเรื่อยๆ ในขณะที่คุณเขียนไว้ หรือพิมพ์ตามที่ได้รับ บางครั้งคุณจะรู้ว่าคำตอบคืออะไร ก็ต่อเมื่อคุณบันทึกไว้

อย่าวิเคราะห์

เป็นธรรมดาที่จะเริ่มนึกคิดเกี่ยวกับสิ่งที่พระองค์กล่าว เมื่อพระองค์เริ่มกล่าว ทั้งนี้ทั้งนั้น นี่คือเหตุผลที่คุณขอให้พระองค์กล่าว คุณจะได้รู้ว่าพระองค์จะบอกอะไร แต่ถ้าคุณหยุดเพื่อนึกคิดหรือวิเคราะห์ข่าวสาร ก่อนที่พระองค์จะกล่าวจบ ก็ยากขึ้นที่คุณจะได้รับเพิ่มเติม ความคิดของคุณจะกลบเสียงของพระองค์ ถ้าคุณพลาดแม้แต่ส่วนหนึ่งที่พระองค์บอก คุณอาจพลาดบางสิ่งที่พิเศษหรือสำคัญมาก!

การบันทึกข่าวสารขณะที่ได้รับ ช่วยให้คุณผ่อนคลาย และปล่อยให้ข่าวสารพรั่งพรูออกมา เพราะคุณรู้ว่าทุกถ้อยคำจะถูกบันทึกไว้ เมื่อเสร็จสิ้น หลังจากที่คุณได้รับข่าวสารทั้งหมด ก็ถึงเวลาตรึกตรองสิ่งที่พระองค์กล่าว ด้วยการเปิดฟังใหม่ หรืออ่านอีกครั้ง และนึกคิดจริงๆถึงสิ่งที่พระองค์บอกคุณ

เป็นสิ่งสำคัญด้วยที่จะขอให้พระองค์ช่วยคุณตีความหมาย หรือเข้าใจสิ่งที่พระองค์กล่าวให้ถูกต้อง บางครั้งสิ่งต่างๆอาจไม่ลงเอยตามที่เราคิดว่าพระองค์บอกไว้ว่าจะเกิดขึ้น นั่นเป็นเพราะว่าเราตีความหมายผิด ในสิ่งที่พระองค์บอก เราคิดว่าพระองค์กล่าวอย่างหนึ่ง ในเมื่อจริงๆแล้วพระองค์กล่าวอีกอย่างหนึ่ง

ตัวอย่างเช่น พระองค์กล่าวว่าเป็นสิ่งดีเลิศที่คุณทำเช่นนั้นเช่นนี้ใช่ไหม หรือพระองค์บอกว่าจะอนุญาตให้ทำได้ ถ้าคุณต้องการ หรือพระองค์บอกว่าแนวทางปฏิบัติการ ขึ้นอยู่กับสิ่งที่คุณเชื่อมั่นเป็นส่วนตัว สิ่งที่คุณเชื่อว่าถูกต้องและดีที่สุด หรือพระองค์กล่าวอย่างชัดเจนมากว่า นี่คือสิ่งที่คุณจำเป็นต้องทำ หรือว่าคุณต้องทำเพื่อหลีกเลี่ยงปัญหาหรือการบาดเจ็บ

ทุกถ้อยคำมีความหมาย เช่น พระเจ้าบ่งบอกอย่างไร พระองค์อธิบายอย่างไร ถ้าคุณไม่ศึกษาอย่างรอบคอบ และขอรับการตีความหมายที่ถูกต้องจากพระองค์ คุณอาจพลาดความหมายไปบ้าง หรือแม้แต่เข้าใจข่าวสารผิดไปโดยสิ้นเชิงก็ได้

นอกจากนี้อย่าแปลกใจ ถ้าดูเหมือนว่าข่าวสารไม่ปะติดปะต่อ ไม่ชัดเจน หรือบ่งบอกออกมาไม่สละสลวย ในขณะที่คุณได้รับ เพราะจริงๆแล้วก็ครบถ้วนสมบูรณ์ ครอบคลุมทุกด้าน แม้แต่สละสลวยด้วยซ้ำ บ่อยครั้งจะเป็นเช่นนี้ นี่เป็นข้อพิสูจน์เพิ่มเติมว่าข่าวสารที่คุณได้รับนั้น พระองค์เป็นผู้บอกกล่าวโดยแท้ ไม่ใช่แค่ความนึกคิดของคุณเอง

ค้นหาดู

บ่อยครั้งพระองค์กล่าวกับเรา โดยให้เรานึกถึงข้อพระคัมภีร์ หรือข้อพระคำที่เป็นลายลักษณ์อักษร ถ้าคุณยังไม่มีประสบการณ์เช่นนี้ คุณจะประหลาดใจเมื่อค้นพบว่าข้อพระคัมภีร์มีชีวิตชีวาแค่ไหน เมื่อพระองค์นำมาปรับใช้กับคุณเป็นส่วนตัว มีพระคัมภีร์ไว้ใกล้มือ คุณจะได้ค้นหาข้อพระคำหรือเรื่องราวที่พระองค์มอบให้ สำหรับสถานการณ์ของคุณ ถ้าเป็นข้อความที่คุณไม่ค่อยคุ้น หนังสือดรรชนีพระคัมภีร์ หรือดรรชนีในคอมพิวเตอร์ ก็ช่วยได้มากในยามเช่นนี้ และช่วยให้หาข้อพระคัมภีร์หรือข้อความเฉพาะใดๆได้ง่ายดายและรวดเร็ว

ทันทีที่เราเริ่มรับฟังพระคำของพระองค์ที่เป็นลายลักษณ์อักษร เราก็อยู่ในสภาพพร้อมแล้วที่จะรับฟัง ดังนั้นพระองค์ก็เริ่มกล่าว และมอบพระคำสำหรับปัจจุบันให้เรา ในคำพยากรณ์ -- ดี.บี.บี.

*

(คำแปล)

ลำพังข้านี้ขอท่านบอกกล่าว

หากเสียงเจี้ยวจ้าวหาได้ยินไม่

มาอยู่เงียบเงียบโปรดกระซิบความใน

ข้านี้ขอตั้งใจนั่งนิ่งรับฟัง

ลำพังข้านี้ด้วยความนอบน้อม

ในใจพร้อมแล้วให้ท่านสอนสั่ง

ให้ท่านว่ากล่าวยามข้าพลาดพลั้ง

ให้ท่านหยุดยั้งตามความจำนง

ในความเงียบสงบไม่ต้องว้าวุ่น

ท่านมอบไออุ่นอยู่ชิดเคียงใกล้

ไร้ซึ่งทุกข์โศกบาปโทษห่างไกล

ท่านสถิตในใจไม่ต้องกังวล

ลำพังข้านี้ขอรับพลังท่าน

การงานข้างหน้าไม่ต้องดิ้นรน

ด้วยใจซื่อตรงไม่คิดสับสน

ความสุขมากล้นกับท่านผู้เดียว

-- วิลเลี่ยม เอ็ม. รันยัน

*

พระเจ้าต่อเติมชีวิตด้วยภาพปริศนา ปัญหา ความเร้นลับ ความตื่นเต้น และใจจดใจจ่อ กับความท้าทายต่อเชาวน์ปัญญาของเรา ความท้าทายต่อสภาพจิตวิญญาณของเรา ความท้าทายต่อศรัทธา ความท้าทายต่อการไว้วางใจในพระองค์ โดยเชิญชวนให้เราอยากค้นพบคำตอบ!

จากการพยายามชี้ให้เราเห็นความประสงค์ของพระองค์ บางครั้งพระองค์ก็วางภาพปริศนาที่เร้นลับไว้ต่อหน้าเรา บางครั้งพระองค์ให้เราทายเกมอะไรเอ่ย และกล่าวถึงความเร้นลับซึ่งเข้าใจได้ยาก แต่พระองค์มักจะบอกใบ้ให้เริ่มต้น แล้วก็นำทางเราไปทีละย่างก้าว พระองค์ชอบให้เราแสวงหา เพราะเป็นการฝึกฝนศรัทธาที่เรามีในพระองค์ พระคำของพระองค์ แนวทางจากเบื้องบน ความใจกว้าง และความรักฉันพ่อแม่ของพระองค์ -- ดี.บี.บี.

ใกล้ชิดเป็นส่วนตัว

ถ้าหากคุณเป็นเหมือนพวกเราทั้งหมด คุณก็คงท้อแท้หรือมีอารมณ์ขึ้นๆลงๆบางครั้ง คุณอาจถึงกับหดหู่ใจ บางทีคนอันเป็นที่รักหรือเพื่อนสนิทเสียชีวิต บางทีความยุ่งยากทวีคูณขึ้น ทันใดนั้นเพื่อนฝูงก็หายหน้าหายตาไป บางทีคุณเพิ่งตกงาน หรือตกงานมาหลายเดือนแล้ว ไม่ว่าปัญหา ความปวดร้าว หรือเรื่องทุกข์ใจจะเป็นอะไร พระเยซูต้องการปลอบโยนคุณ พระองค์เป็นเพื่อนที่ใกล้ชิดยิ่งกว่าพี่น้องเสียอีก (สุภาษิต 18:24) ถึงแม้ว่าพระเยซูเป็นพระบุตรของพระเจ้า แต่พระองค์เคยประสบความยากลำบากและความรู้สึกผิดหวัง เช่นเดียวกับเรา (ฮีบรู 4:15) ไม่มีสิ่งใดที่พระองค์ไม่เข้าใจ เช่นเดียวกับเพลงสรรเสริญเก่าแก่ที่ว่า

ยามปวดร้าวหันมาหาพระเยซู

ท่านคือเพื่อนผู้รักเรายิ่งกว่าใคร

พระองค์คอยเคียงข้างเสมอไป

คอยปลอบใจ มอบสันติสุขแก่เรา

มอบความปวดร้าวให้พระเยซู

ด้วยใจยิ้มสู้จะหายคลายเศร้า

ฝากความทุกข์ร้อนให้ท่านแบ่งเบา

ท่านนี้คอยเฝ้าดูแลเรื่อยไป

พระคัมภีร์กล่าวว่าพระเจ้าอยู่เคียงข้างผู้ที่ปวดร้าวใจ (เพลงสดุดี 34:18) พระองค์เป็นยิ่งกว่าบ่าให้เราซบหน้าร้องไห้ และคอยกุมมือเราไว้ พระองค์เข้าถึงส่วนลึกในใจคุณได้ พระองค์ช่วยคลายความเจ็บปวดและความทุกข์ทรมาน โดยแทนที่ไว้ด้วยความรัก ความสันติสุข การปลอบโยน แม้กระทั่งความยินดี พระองค์ทำทั้งหมดที่กล่าวมานี้ได้ ผ่านพระคำของพระองค์ เมื่อพระองค์ให้พระคำส่องแสงมาสู่น้ำตาของคุณ ก็จะสะท้อนแสงกลายเป็นสายรุ้ง ดุจแสงอาทิตย์หลังสายฝน ดุจแสงสว่างที่ปลายอุโมงค์

พระเยซูรักคุณปานดวงใจ พระองค์ต้องการบ่งบอกความรักต่อคุณเป็นส่วนตัว แต่พระองค์ทำเช่นนั้นไม่ได้ นอกเสียจากว่าคุณจะเปิดโอกาสให้พระองค์ พระองค์ต้องการช่วยให้คุณเข้าใจว่าเหตุใดพระองค์ถึงให้คุณประสบความยากลำบากบางอย่าง แต่คุณต้องรับฟังพระองค์ พระองค์อยากช่วยให้คุณเข้าใจเหตุผลที่คุณรู้สึกเช่นนี้ และบอกคุณว่าทำอะไรได้บ้าง แต่คุณต้องอยากได้คำตอบของพระองค์ ในยามยุ่งยากใจที่สุด พระคำของพระองค์ ทั้งพระคำที่เป็นลายลักษณ์อักษร และพระคำที่มีชีวิตในคำพยากรณ์ ก็จะมีชีวิตชีวาขึ้นมาในใจคุณ ถ้าหากคุณเอื้อมไปรับไว้

(tb)

พระองค์ต้องการเป็นผู้เลี้ยงแกะส่วนตัว หรือเป็นที่ปรึกษาของคุณ (ดู เพลงสดุดี 23) เมื่อคุณรู้สึกโดดเดี่ยว เมื่อคุณต้องการมีใครให้ซบไหล่ร่ำไห้ และมีคนที่เข้าใจ เมื่อคุณอยากได้ยินถ้อยคำที่เห็นอกเห็นใจ และกำลังใจ พระองค์พร้อมเสมอ! -- มาเรีย เดวิด

*

ไม่มีวันหรอกที่พระเยซูไม่รู้ว่าจะกล่าวอะไรอีกแล้ว! พระองค์จะทำให้คุณตื่นเต้น ครั้งแล้วครั้งเล่า ด้วยนิมิตหมายใหม่ๆ ตัวอย่างประกอบและภาพสะท้อนสดๆร้อนๆ ถ้อยคำรักอันอ่อนโยน คำแนะนำที่เฉพาะเจาะจง และอะไรต่ออะไรอีกมากมาย! นี่จะพรั่งพรูมาไม่ขาดสาย ท่วมท้นดุจมหาสมุทร! ทำไมพอใจแค่ “น้ำหยดเดียว” ในเมื่อคุณกระโดดลงไปแหวกว่าย และเพลิดเพลินกับสายน้ำที่สดชื่น รวมทั้งได้ลิ้มรสน้ำหอมหวาน จากพระคำที่ประกอบด้วยชีวิต ซึ่งพระองค์มีไว้ให้คุณเป็นส่วนตัว -- มาเรีย เดวิด

*

ฉันเดินอยู่ในสวนยามรุ่งสาง

ฟ้ากระจ่างน้ำค้างพร่างดอกไม้อยู่

และมีเสียงค่อยๆคอยกระซิบเคียงหู

พระผู้ช่วยเจ้าคอยกล่าวขานไว้

ฉันก็เดินเคียงท่านและเราสองคุยกัน

ท่านบอกฉันว่าเฝ้าคอยห่วงใย

และความรักที่เราสองครองคู่กันไป

ยิ่งใหญ่เหนือรักใดไหนปาน

-- ซี. ออสติน ไมล์ส

พรสวรรค์ที่ไม่รู้เสื่อมคลาย

เมื่อคุณได้สัมผัสผลประโยชน์แสนวิเศษ ในการรับฟังจากสวรรค์ คุณคงอยากแบ่งปันพรสวรรค์นี้กับเพื่อนมิตร คนอันเป็นที่รัก และคนที่รู้จัก เมื่อคุณเชื่อมั่นว่าพระเจ้าสามารถพูดกับคุณได้ เพื่อมอบทางแก้ที่เป็นแนวปฏิบัติซึ่งได้ผลจริงๆ สำหรับปัญหาและความท้าทายในชีวิต ทั้งมอบการปลอบโยนและกำลังใจ เมื่อคุณหดหู่ คุณจะตระหนักว่าพรสวรรค์ดังกล่าวมีส่วนช่วยผู้อื่นได้เช่นกัน

ในโลกปัจจุบัน ผู้คนมากมายมีจิตใจที่แตกสลายและวิญญาณที่บอบช้ำ! เป็นไปได้ว่าคุณรู้จักใครสักคนที่กำลังประสบความยากลำบาก หรือดิ้นรนต่อสู้ เพื่อฟื้นตัวจากโศกนาฏกรรมที่เพิ่งเกิดขึ้น ในยามเช่นนี้ ไม่มีกำลังใจใดยิ่งใหญ่ไปกว่าข่าวสารที่ได้รับจากพระองค์เป็นส่วนตัว ซึ่งพระองค์บ่งบอกถึงความรักของพระองค์ และมอบการปลอบโยนซึ่งพระองค์ผู้เดียวที่ทำได้ ทั้งนี้ทั้งนั้น พระองค์รู้จักเขา และรู้ใจเขาดีกว่าใคร นอกเหนือจากดอกไม้หรือบัตรอวยพร ทำไมคุณไม่ขอให้พระเยซูมอบข่าวสารจากสวรรค์แก่คุณ ซึ่งคุณมอบต่อให้กับผู้ที่ประสบวิกฤติดังกล่าว

พระเจ้าพร้อมเสมอที่จะช่วยใครก็ตามผู้ซึ่งแสวงหาพระองค์ด้วยความจริงใจ พระเจ้าไม่ถือกรรมสิทธิ์ ไม่ช่างเลือก และไม่ลำเอียง พระองค์พูดกับเพื่อนๆและคนอันเป็นที่รักของคุณโดยตรงได้เช่นกัน ถ้าเขาเพียงแต่เชื่อ และพยายามรับฟัง ทว่าบ่อยครั้งเมื่อผู้คนตกต่ำที่สุด พระเจ้าก็ดูห่างไกลที่สุด แม้ว่าเขาจะรู้จักพระองค์ บ่อยครั้งเขารู้สึกว่าไม่ควรค่าที่พระองค์จะพูดกับเขา หรือเขาไม่รู้สึกคู่ควรกับความรักของพระองค์ เขาอาจรู้สึกว่าพระองค์ทอดทิ้งเขา เพราะความยากลำบากที่เขาประสบ ต้องมีใครเป็นสื่อความรักของพระเจ้าให้กับเขา ซึ่งอาจเป็นคุณก็ได้ เมื่อความรักของพระเจ้าสัมผัสใจเขา ผ่านข่าวสารที่คุณได้รับเพื่อเขา บางทีนั่นอาจจุดประกายความศรัทธาขึ้นมาใหม่ เพื่อช่วยให้เขาเอื้อมไปหาพระเจ้าเอง

ไม่ใช่เรื่องง่ายเสมอไปที่จะรับข่าวสารจากพระองค์สำหรับผู้อื่น ต้องอาศัยความอาจหาญอย่างมาก จะเป็นอย่างไร ถ้าหากเขานึกว่าคุณคิดขึ้นมาเอง หรือนึกว่าคุณค่อนข้างแปลกที่คิดว่าคุณได้ยินพระเจ้าจริงๆ แต่คุณไม่ต้องกังวลว่าคนอื่นจะคิดอย่างไร พระเยซูกล่าวว่า “ถ้าเราถูกยกชูขึ้นจากแผ่นดินโลกแล้ว เราก็จะชักชวนคนทั้งปวงให้มาหาเรา” (ยอห์น 12:32) ถ้าหากเขาเปิดใจรับพระวิญญาณบริสุทธิ์บ้าง พระวิญญาณบริสุทธิ์ก็จะดำเนินงานในจิตใจเขา แล้วพระคำของพระองค์จะส่งผลในแง่บวกต่อชีวิตเขา แล้วเขาจึงเชื่อ อย่างไรก็ตาม ชื่อเสียงของคุณไม่ได้ตกเป็นเดิมพัน แต่ชื่อเสียงของพระเจ้าต่างหาก และพระองค์ก็สามารถปกป้องชื่อเสียงของพระองค์ได้แน่นอน

เมื่อคุณได้รับข่าวสารจากสวรรค์สำหรับใครสักคน คุณก็เพียงแต่มีหน้าที่รับไว้ แล้วมอบต่อไป คล้ายๆกับโอเปอเรเตอร์สมัยก่อน คุณเพียงแต่ช่วยต่อสาย เมื่อคุณส่งข่าวสารให้แล้ว ก็ขึ้นอยู่กับผู้รับว่าจะรับไว้หรือไม่ ถ้าเขายอมรับพระคำของพระองค์ ถึงแม้ว่าเขาจะสงสัยนิดหน่อยในตอนแรก แต่เขาก็จะได้รับผลประโยชน์จากการปลอบโยน สันติสุข ทางแก้ หรือความช่วยเหลืออื่นใดที่พระเจ้าพยายามมอบให้เขา

เมื่อเขารับไว้ เขาอาจกลับมาหาคุณด้วยใจสำนึกในบุญคุณ คุณเป็นผู้ถ่ายทอดข่าวสารและความรักของพระเจ้า เขาอาจรู้สึกเป็นหนี้บุญคุณ ถ้าเขาไม่เข้าใจว่าคำพยากรณ์เป็นอย่างไร เขาอาจพยายามมอบความดีความชอบแก่คุณ สำหรับภาพสะท้อนที่แสนวิเศษ ถึงพลังอำนาจของพระเจ้า คุณทราบว่าคุณเป็นเพียงผู้รับถ้อยคำของพระองค์ คุณทราบว่าคุณไม่ได้ทำอะไรที่ยิ่งใหญ่ แต่เขาอาจไม่คิดเช่นนั้น ตอนนี้แหละที่คุณต้องมอบคำสรรเสริญและสง่าราศีทั้งสิ้นแด่พระเจ้า โดยบ่งบอกให้ชัดเจนต่อเขา ว่าคุณเป็นเพียงผู้ส่งข่าวสาร และขอบคุณพระเจ้าร่วมกับเขา ในการที่พระองค์สามารถพูดกับเขาได้ แม้จะพูดผ่าน “ภาชนะดิน” ที่ต่ำต้อยและบอบบาง คือคุณนั่นเอง

“ของประทานอันดีทุกอย่าง และของประทานอันเลิศทุกอย่าง ย่อมมาจากเบื้องบน” (ยากอบ 1:17) การยกย่องชมเชยตัวเอง สำหรับผลดีที่มาจากพรสวรรค์ของคุณ เป็นวิธีที่จะสูญเสียพรสวรรค์ได้รวดเร็วที่สุด อย่างไรก็ตาม ถ้าคุณคอยเตือนใจตัวเองถึงความยิ่งใหญ่ของพระเจ้า ถึงความอ่อนแอและความผิดพลาดของตัวเอง คุณจะรู้สึกสมปรารถนาและอิ่มใจอย่างยิ่ง ที่ทราบว่าคุณเป็น “ภาชนะเหมาะมือที่นายจะใช้ให้เป็นประโยชน์” (2 ทิโมธี 2:21)

ถ้าคุณใช้พรสวรรค์เพื่อช่วยเหลือผู้อื่น พระองค์จะอวยพรคุณ และช่วยให้พรสวรรค์งอกงามยิ่งขึ้น พระองค์ไม่ได้มุ่งหมายให้คำพยากรณ์เป็นดุจคทาวิเศษ ที่นำมาใช้เพื่อผลประโยชน์ส่วนตัว หรือเพื่อค้นหาคำตอบต่อคำถามที่อยากทราบเท่านั้น ทว่าเป็นเครื่องมือเพื่อช่วยให้คุณพัฒนาสื่อสัมพันธ์ที่แน่นแฟ้นยิ่งขึ้นกับพระองค์ โดยเข้ามาใกล้พระองค์ยิ่งขึ้น เป็นคริสเตียนและเป็นพยานที่ดีขึ้น ถึงความรักที่พระองค์มีต่อผู้อื่น ใช่แล้ว นี่จะช่วยคุณให้ตัดสินใจด้วยสติปัญญา และตัดสินใจอย่างถูกต้องเหมาะสมมากขึ้น ในชีวิตส่วนตัวของคุณ รวมทั้งในธุรกิจการงาน และสถานการณ์ในครอบครัว นอกจากนี้ยังนำมาใช้เพื่อช่วยผู้อื่นในบางแง่ด้วย เช่น การรับข่าวสารสำหรับเขา หรือช่วยคุณให้เป็นตัวอย่างที่ดีขึ้น ถึงความรักและพระคำของพระเจ้า ผ่านคำแนะนำที่พระเจ้ามอบให้คุณเป็นส่วนตัว ยิ่งคุณทุ่มเทให้ผู้อื่นมากขึ้น พระองค์ก็ยิ่งจะมอบคืนให้คุณมากขึ้นเท่านั้น

ให้พระเจ้ารักผู้อื่นผ่านคุณ แล้วชีวิตคุณจะได้รับพร ด้วยความอิ่มเอิบใจที่ว่า คุณไม่เพียงปลูกฝังสื่อสัมพันธ์กับพระเจ้าเป็นส่วนตัวเท่านั้น แต่คุณช่วยให้คนอื่นได้รู้จักพระองค์ดีขึ้นด้วย

เราต้องระลึกไว้เสมอว่าพรสวรรค์ทางวิญญาณ มีไว้เพื่อรับใช้ผู้อื่น พรสวรรค์จากพระองค์ เช่นพรสวรรค์ด้านคำพยากรณ์ ก็มอบพันธะหน้าที่ต่อผู้อื่น โดยที่เรานำมาใช้เพื่อช่วยเหลือ และเป็นประโยชน์ต่อเขา เช่นเดียวกับเรื่องที่พระองค์เล่าเกี่ยวกับเงินตะลันต์ (ดู มัทธิว 25:14-30) พรสวรรค์เป็นความรับผิดชอบที่จริงจัง พระองค์จะคอยดูว่าเรานำมาใช้ประโยชน์เพื่อช่วยเหลือผู้อื่น ไม่ใช่เก็บซ่อนไว้ เพราะเราละอายใจ หรือกลัวว่าผู้อื่นจะคิดอย่างไร การมีพรสวรรค์เป็นความรับผิดชอบที่จริงจัง และน่าถ่อมตัว -- มาเรีย เดวิด

การทะนุบำรุงทั่วไป

ขอให้ทำตามคำแนะนำง่ายๆ ดังต่อไปนี้ เพื่อดูแล “เครื่องมือทรงพลัง” ชิ้นใหม่ของคุณ ให้มีสภาพดีเยี่ยม

ฝึกฝนเป็นประจำ

"ใช้ประโยชน์ หรือไม่ก็สูญเสียไป” เป็นภาษิตที่กล่าวไว้ คุณต้องใช้พรสวรรค์บ่อยๆ เพื่อบำรุงรักษาไว้ ขอให้ใช้จนเป็นนิสัย ศรัทธาเป็นดุจกล้ามเนื้อ ยิ่งคุณใช้มากเท่าไร ก็ยิ่งแข็งแกร่งมากขึ้นเท่านั้น ทุกครั้งที่คุณขอให้พระเจ้าพูดกับคุณ และคุณได้รับข่าวสารจากพระองค์ ก็เป็นการสาธิตว่าคุณมีศรัทธา ยิ่งคุณฝึกใช้พรสวรรค์ ศรัทธาของคุณก็ยิ่งจะเพิ่มพูนขึ้น แล้วก็จะนำมาใช้ได้ง่ายขึ้น

อ่านพระคำ

การรับฟังจากพระเจ้าต้องอาศัยความศรัทธา และศรัทธามาจากพระคำของพระเจ้า

เมื่อคุณฝึกใช้พรสวรรค์ คุณจะมีความมั่นใจในพรสวรรค์มากขึ้น คุณจะหักห้ามความไม่แน่ใจที่มีในตอนแรก เพราะเคยสงสัยว่าจะใช้ได้ผลจริงๆหรือไม่ นั่นแสนวิเศษ แต่ก็อันตรายเช่นกัน ถ้าหากคุณไม่ระมัดระวัง คุณอาจเริ่มนึกคิดว่าคุณไม่จำเป็นต้องอ่านพระคัมภีร์อีกต่อไป เพราะทั้งนี้ทั้งนั้นคุณได้รับข่าวสาร “จากแหล่งพลังโดยตรง” แต่ไม่ใช่เช่นนั้น! พระเยซูเปรียบเทียบพระคำของพระเจ้าว่าเป็น “ขุมทรัพย์ใหม่และเก่า” (มัทธิว 13:52) คุณต้องมีทั้งสองอย่าง คุณต้องมีสมดุลที่เหมาะสม

ต่อไปนี้เป็นคำเปรียบเทียบ ขอให้พิจารณาว่าคำพยากรณ์และพระคำที่เป็นลายลักษณ์อักษร คืออาหารสองหมู่ เช่น คาร์โบไฮเดรตและโปรตีน การรับประทานเพียงอย่างใดอย่างหนึ่งจะไม่ให้ประโยชน์ต่อร่างกาย มากเท่าสองหมู่รวมกัน ในโภชนาหารที่สมดุล

นอกจากนี้คุณต้องมีความรู้จากพระคำที่เป็นลายลักษณ์อักษร เพื่อยืนยันถ้อยที่คุณได้รับจากสวรรค์เป็นส่วนตัว ความรู้ดังกล่าวมาจากการอ่านและศึกษาพระคำอย่างสม่ำเสมอ พระคัมภีร์เป็นหนังสือคู่มือจากศูนย์ชั่งตวงวัดในสวรรค์ ซึ่งมอบเกณฑ์ให้คุณใช้วัดข่าวสารที่ได้รับ พระเจ้าจะไม่กล่าวอะไรที่ขัดแย้งกับที่กล่าวไว้ในพระคัมภีร์ แต่อย่าแปลกใจถ้าพระองค์จะเติมช่องว่างต่างๆ อันที่จริงแล้ว จุดมุ่งหมายหลักประการหนึ่งของคำพยากรณ์ ก็เพื่อช่วยเติมช่องว่าง และนำหลักการในพระคัมภีร์มาประยุกต์ใช้กับตนเองในยุคปัจจุบัน

บางสิ่งอาจไม่ได้ครอบคลุมไว้ในพระคัมภีร์ หรือไม่ละเอียดมากพอ หรือการประยุกต์ใช้ไม่ชัดเจน ในสภาพแวดล้อมของโลกปัจจุบัน ตัวอย่างเช่น ถ้าคุณสงสัยว่าควรจะเดินทางโดยเครื่องบินหรือโดยรถยนต์ คุณจะไม่พบข้อพระคัมภีร์ที่บ่งบอกอย่างเจาะจงว่าควรจะเดินทางวิธีใด เนื่องจากไม่มีรถยนต์และเครื่องบินในสมัยนั้น อย่างไรก็ตาม พระองค์อาจเตือนให้คุณระลึกถึงข้อพระคัมภีร์เรื่องการค่อยเป็นค่อยไป หรือการเร่งรีบ พระองค์อาจมอบคำตอบในคำพยากรณ์ที่เฉพาะเจาะจงมากกว่า โดยใช้คำศัพท์ปัจจุบัน

ส่วนเรื่องที่ไม่เด่นชัดนัก ก็ต้องอาศัยสติปัญญา เพื่อทราบว่าเมื่อใดควรจะทำตามที่พระคัมภีร์กล่าวไว้ ตรงตามตัวอักษร และเมื่อใดที่พระองค์ประสงค์ให้คุณปรับเปลี่ยนในสถานการณ์ของคุณ ข่าวดีก็คือ พระองค์สัญญาว่าจะมอบสติปัญญาให้คุณ (ยากอบ 11:5)

ร่วมมิตรภาพกับผู้มีความเชื่อคนอื่นๆ

ไม่ว่าคุณเพิ่งเป็นคริสเตียนใหม่ๆ หรือว่ายังใหม่กับการรับฟังจากพระองค์ คุณจะได้รับผลประโยชน์อย่างมาก ในร่วมมิตรภาพกับคริสเตียนอื่นๆ ผู้มีศรัทธาในพระเจ้า รวมทั้งมีศรัทธาในพรสวรรค์จากพระวิญญาณดังกล่าวโดยเฉพาะ เมื่อคุณเริ่มฝึกใช้พรสวรรค์ด้านคำพยากรณ์เอง คำแนะนำและการสนับสนุนจากผู้อื่นที่มีศรัทธา รวมทั้งความรู้ในพระคำที่เป็นลายลักษณ์อักษร จะช่วยให้คุณหาสมดุล และรับผลประโยชน์จากข่าวสารที่คุณได้รับ อย่างไรก็ตาม ถ้าหากคุณไม่สามารถร่วมมิตรภาพ และเชื่อมสัมพันธ์กับผู้มีความเชื่อคนอื่นๆ ขอให้ระลึกไว้ว่าพระเจ้าไม่มีขีดจำกัด พระองค์ยังพูดกับคุณได้ ถ้าคุณเต็มใจรับฟังพระองค์

พึ่งพาพระองค์โดยสิ้นเชิง

การรับฟังจากพระเจ้าต้องอาศัยการทุ่มเทแรงงานและความพยายาม ต้องอาศัยการหมายพึ่งสุดจิตสุดใจในวิญญาณ พระเยซูสัญญาว่าถ้าคุณขอ ถ้าคุณเสาะหาและเคาะ คุณก็จะได้รับและค้นพบ สิ่งต่างๆจากพระวิญญาณจะเปิดให้กับคุณ (มัทธิว 7:7) แต่พระองค์ไม่ได้บอกว่าจะนำมาประเคนให้คุณ โดยที่คุณไม่ต้องพยายามแต่อย่างใดเลย อย่านิ่งนอนใจ แต่ยอมรับว่าคุณต้องการพระองค์มากเท่าใด เป็นสิทธิพิเศษอย่างยิ่งที่ได้รับฟังจากพระองค์ และกระตือรือร้นที่จะได้รับคำตอบจากพระองค์

หลีกเลี่ยงหลุมพราง

ใช่แล้ว มีหลุมพราง ทว่าหลีกเลี่ยงได้ด้วยความรอบคอบ และการอธิษฐาน ต่อไปนี้เป็นหลุมพรางบางอย่างที่มีอยู่ทั่วไป พร้อมกับคำแนะนำบางส่วนที่ผ่านการทดลองและพิสูจน์แล้วว่าได้ผล

ต้องการความดีความชอบ

สิ่งแรกที่ต้องระวังก็คือความหยิ่ง เมื่อคุณเริ่มรับผลประโยชน์จากข่าวสารที่คุณได้รับจากสวรรค์ ก็เป็นเครื่องล่อใจตามธรรมดา ที่จะอยากรับความดีความชอบบางส่วนไว้เอง ทั้งนี้ทั้งนั้น ถ้อยคำหรือภาพแสนวิเศษได้รับผ่านคุณ ไม่ใช่หรือ คุณน่าจะได้รับเกียรติหรือการยอมรับนับถือสักหน่อย เพราะคุณว่ามีความสามารถในการได้รับข่าวสารเช่นนั้นจากพระองค์!

ถ้อยคำดังกล่าวได้รับผ่านคุณ และเป็นเกียรติที่รับไว้ ทว่าไม่ได้ทำให้คุณดีกว่าคนอื่น นี่ไม่ใช่ผลงานของคุณเอง ทว่าเป็นพลังของพระองค์พรั่งพรูมา! ดังที่พระเยซูกล่าวว่า “กิ่งจะออกผลเองไม่ได้ นอกจากติดอยู่กับเถาฉันใด ท่านจะเกิดผลไม่ได้ นอกจากท่านจะเข้าสนิทอยู่ในเราฉันนั้น ... เพราะถ้าแยกจากเราแล้ว ท่านจะทำสิ่งใดไม่ได้เลย” (ยอห์น 15:4-5) ขอให้เตือนใจตัวเองอยู่เสมอ มอบความดีความชอบแก่ผู้ที่สมควรได้รับ ขอให้อธิษฐาน มุ่งมั่นที่จะถ่อมตนในวิญญาณ และมอบสง่าราศีทั้งหมดแด่พระเจ้า ไม่ว่าพระองค์เห็นว่าสมควรจะกล่าวผ่านคุณอย่างแสนวิเศษเช่นไร

“เมื่อท่านอธิษฐาน อย่าเป็นเหมือนคนหน้าซื่อใจคด เพราะเขาชอบยืนอธิษฐานในธรรมศาลา และที่มุมถนน เพื่อจะให้คนทั้งปวงได้เห็น เราบอกความจริงแก่ท่านว่า เขาได้รับบำเหน็จของเขาแล้ว ฝ่ายท่านเมื่ออธิษฐาน จงเข้าในห้องชั้นใน เมื่อปิดประตูแล้ว จงอธิษฐานต่อพระบิดาของท่าน ผู้ทรงสถิตในที่ลี้ลับ และพระบิดาของท่านผู้ทอดพระเนตรเห็นในที่ลี้ลับ จะทรงโปรดประทานบำเหน็จแก่ท่านอย่างเปิดเผย” (มัทธิว 6:5-6) การกล่าวคำพยากรณ์ก็เช่นกัน

การเข้าไปใน “ที่ลี้ลับ” ไม่ว่าจะเป็นห้องคุณ ห้องทำงาน หรือสวนหลังบ้าน คือกุญแจไขไปสู่การรับฟังจากพระองค์อย่างประสบความสำเร็จ คุณต้องปลีกตัวไปจากทุกสิ่ง ทั้งในทรรศนะ และทางร่างกาย คุณไม่ควร “โฆษณา” ว่าคุณกำลังจะรับฟังจากสวรรค์ นั่นไม่ได้หมายความว่าคุณต้องเก็บไว้เป็นความลับ มีบางครั้งที่คุณควรจะบอกคนอื่นเกี่ยวกับพรสวรรค์ของคุณ หรือบอกเล่าข่าวสารบางอย่างที่คุณได้รับ เพื่อเขาจะได้มีกำลังใจด้วย แต่การโอ้อวดเกี่ยวกับพรสวรรค์ด้านคำพยากรณ์ บ่อยครั้งจะยังผลให้การอวยพรหยุดชะงักอยู่แค่นั้น

นอกจากนี้ ขอให้ระวังว่าคุณไม่คุ้นเคยเกินไปกับพรสวรรค์ที่เหนือธรรมชาติ จนคุณชินชา หรือทึกทักเอาเอง พระคัมภีร์กล่าวว่า “คนที่คิดว่าตัวเองมั่นคงดีแล้ว ก็จงระวังให้ดี กลัวว่าจะล้มลง” (1 โครินธ์ 10:12) หลังจากได้รับฟังจากพระองค์เป็นประจำมาระยะหนึ่ง คุณอาจมีความเชื่อมั่นในตัวเองมากเกินไป ทั้งนี้ทั้งนั้น คุณคิดว่าง่ายมาก ตอนนี้คุณชำนาญแล้ว นี่จะนำไปสู่การเริ่มคิดว่าบางทีอาจเป็นตัวคุณเอง หรือว่าคุณเป็นคนพิเศษ เนื่องจากคุณรับฟังจากพระองค์ได้ง่ายดายมาก ขอให้ระลึกไว้ว่าไม่ใช่ตัวคุณ ทว่าเป็นพระเยซูกล่าวผ่านคุณ

การละเลยที่จะวัดข่าวสารที่ได้รับกับพระคำที่เป็นลายลักษณ์อักษร

ถ้าคุณไม่ตรวจสอบข่าวสารที่ได้รับกับพระคำที่เป็นลายลักษณ์อักษร ก็เป็นไปได้มากทีเดียวที่คุณจะออกนอกลู่นอกทาง ลองคิดดูว่าคุณกำลังทอผ้าผืนใหญ่ที่ประณีตบรรจง คุณได้รับคำแนะนำโดยละเอียดเป็นลายลักษณ์อักษร ตราบใดที่คุณทำตามนั้น ลวดลายก็ออกมาสมบูรณ์แบบ แต่ถ้าคุณตกลงใจว่าคุณไม่จำเป็นต้องมีคำแนะนำอีกต่อไป คุณจะพลาดเส้นด้ายตรงนั้นนิดตรงนี้หน่อย แล้วลวดลายก็จะยุ่งเหยิง ความผิดพลาดอาจเล็กน้อยมากในตอนแรก แทบจะสังเกตไม่เห็น แต่ถ้าคุณไม่หยุดเพื่อแก้ไข และกลับไปทำตามคำแนะนำ คุณก็จะลงเอยด้วยภาพที่บิดเบือน ไม่น่าดูน่าชม

การละเลยที่จะตรวจสอบข่าวสารกับพระคำที่เป็นลายลักษณ์อักษร บ่อยครั้งเป็นผลมาจากการพึ่งพาแนวทางในคำพยากรณ์มากเกินไป จนละเลยพระคำที่เป็นลายลักษณ์อักษร อีกเหตุผลหนึ่งในการที่ไม่ตรวจสอบสิ่งที่ได้รับกับพระคัมภีร์ ก็เป็นเพราะว่าต้องอาศัยเวลา โดยเฉพาะถ้าคุณไม่รู้พระคัมภีร์ดีนัก ต้องอาศัยการทุ่มเทแรงงาน ในการอธิษฐาน และมองหาสถานการณ์ที่คล้ายคลึงกันในพระคัมภีร์ ซึ่งยืนยันหรือสนับสนุนข่าวสารที่คุณได้รับ ทว่าส่งผลคุ้มค่าทีเดียว ถ้าคุณสัตย์ซื่อที่จะอ่านและศึกษาพระคัมภีร์เล็กๆน้อยๆทุกวัน ก็จะง่ายขึ้นเรื่อยๆ เมื่อจำเป็น คุณก็จะหาพบ!

ชายหญิงผู้มีศรัทธาก็มีส่วนช่วยคุณได้อย่างใหญ่หลวง ในการช่วยให้คุณนำถ้อยคำที่ได้รับจากสวรรค์มาปรับใช้ และหาความสมดุล พระคัมภีร์กล่าวว่า “ให้มีพยานสองสามปาก เพื่อทุกคนจะเป็นหลักฐานได้” (มัทธิว 18:16) และ “ที่ใดมีที่ปรึกษามาก ย่อมมีความปลอดภัย” (สุภาษิต 11:14)

อุปสรรคขัดขวาง

เราไม่อาจเพิกเฉยต่อข้อเท็จจริงที่ว่า พญามารและวิญญาณชั่วร้ายของมันมีอยู่จริง มันคอยต่อต้านขัดขวางลูกๆของพระเจ้าทุกโอกาส พญามารไม่ต้องการให้ลูกๆของพระเจ้ามีสื่อสัมพันธ์เป็นส่วนตัว กับพระผู้ช่วยให้รอด มันรู้ดีว่าพรสวรรค์ด้านคำพยากรณ์บรรลุผลดีได้มากเพียงใด มันไม่พอใจที่คุณค้นพบพรสวรรค์นี้

ทว่าเราไม่จำเป็นต้องหวาดกลัวพญามาร หรือกองกำลังของมัน เพราะพระเยซูยิ่งใหญ่กว่าพวกมัน (1 ยอห์น 4:4) อย่างไรก็ตาม พระคัมภีร์เตือนเราไม่ให้เบาปัญญาเกี่ยวกับกลยุทธ์ของจอมปีศาจ (2 โครินธ์ 2:11)

ถ้าหากคุณรู้สึกว่าถูกกวนใจให้วอกแวก ทุกครั้งที่คุณพยายามรับฟังจากพระเจ้า พญามารหรือลูกสมุนของมันคงพยายามที่จะปิดกั้นช่องทางของคุณกับสวรรค์ โดยส่งคลื่นมารบกวนสัญญาณทางวิญญาณ เพื่อไม่ให้คุณปรับคลื่นตรงกับสถานีของพระเจ้า และรับข่าวสารที่พระองค์ส่งมาถึงคุณ ถ้าคุณรู้สึกว่าเป็นเช่นนี้ คุณก็ฝึกใช้ข้อพระคัมภีร์ที่ว่า “จงต่อสู้กับพญามาร และมันจะหนีไปจากท่าน” (ยากอบ 4:7) คุณทำเช่นนี้ได้ในบางแง่ และขจัดความคิดที่รบกวนไปเสีย โดยร้องเพลงสรรเสริญ หรืออ่านคำสัญญาจากพระคัมภีร์ดังๆ ถ้าคุณวิตกกังวลเกี่ยวกับบางสิ่ง ก็ช่วยได้ ถ้าจะฝากไว้กับพระองค์ในคำอธิษฐาน เมื่อคุณทำเช่นนั้นแล้ว คุณก็ฝากความวิตกกังวลไว้ในหัตถ์ของพระเจ้าได้ และจดจ่อกับข่าวสารที่พระองค์จะมอบให้คุณ

เป็นความคิดที่ดีเสมอ ในการที่จะนำข่าวสารที่คุณและคนอื่นได้รับจากสวรรค์ มาลองพิสูจน์ดู พระเยซูกล่าวว่า “ท่านจะรู้จักเขาได้ เพราะผลของเขา” (มัทธิว 7:20) ข่าวสารที่พระเจ้ามอบให้จะเป็นไปตามพระคัมภีร์ มีประโยชน์ แนะนำ ให้กำลังใจ และยกชูจิตใจ โดยที่เกิดผลจากพระวิญญาณ ได้แก่ ความรัก ความยินดี สันติสุข ความอดกลั้น ความอ่อนโยน ความดี ความเชื่อ ความสุภาพอ่อนน้อม และการรู้จักความพอประมาณ (กาลาเทีย 5:22-23) แม้แต่ในยามที่พระเจ้าว่ากล่าวหรือตำหนิติเตียน พระองค์ก็มอบความหวัง และให้เรารู้สึกถึงความรัก เสมือนบิดาที่คอยให้กำลังใจลูกๆ ถ้าหากถ้อยคำที่คุณได้รับจากสวรรค์ นำมาซึ่งผลประโยชน์อย่างใดอย่างหนึ่ง หรือทั้งหมดที่กล่าวมานี้ ในชีวิตคุณหรือผู้อื่น คุณก็มั่นใจได้ว่าเป็นถ้อยคำจากสวรรค์จริงๆ

ถ้าคุณรักพระองค์ และต้องการรับฟังจากพระองค์อย่างจริงใจ ถ้าคุณอธิษฐานอย่างแรงกล้า ให้พระองค์ช่วยคุณอยู่ในลู่ทางที่ถูกต้อง ถ้าคุณทำตามข้อเรียกร้องเบื้องต้นของพระองค์อย่างสุดความสามารถ คุณก็มั่นใจได้ว่าคุณรับฟังจากพระองค์ คุณขอให้พระองค์พูดกับคุณต่อไป และมั่นใจได้ว่าพระองค์จะทำเช่นนั้น เมื่อจิตใจถูกต้องแล้ว ส่วนที่เหลือก็จะถูกต้องเช่นกัน (1 ยอห์น 3:21-22)

หนึ่งในวิธีป้องกันคลื่นรบกวนของพญามารได้ดีที่สุด เมื่อคุณพยายามรับสัญญาณของพระเจ้าก็คือ พยายามหลีกเลี่ยงข้อมูลจากพญามารตลอดเวลา มันและขุมกำลังของมันแข็งขันมากทีเดียวในโลกปัจจุบัน เป็นที่ประจักษ์ชัดทุกหนทุกแห่ง นับตั้งแต่โฆษณาทางโทรทัศน์ เรื่อยไปจนถึงอินเตอร์เน็ต แน่นอนว่าไม่ใช่ทุกสิ่งที่คุณได้ยินได้เห็นจากสื่อ มาจากพญามาร แต่มันก็เป็นข่าว และออกอากาศอย่างมากทีเดียว เช่นเดียวกับที่พระคำของพระเจ้าดลใจให้เรามีศรัทธาในพระเจ้า และแนวทางของพระองค์ คำโฆษณาชวนเชื่อของพญามารก็ดึงดูดเราให้คล้อยไปตามทางของมัน คุณคงไม่ตระหนักในตอนนั้น แต่ข้อมูลในแง่ลบมีผลต่อวิญญาณของคุณ

เหมือนกับภาษิตที่ว่า “คุณทานอะไร คุณก็เป็นอย่างนั้น” เช่นเดียวกับคุณทานอะไร ร่างกายคุณก็เป็นอย่างนั้น คุณอ่านอะไร ชมอะไร และรับฟังอะไร ในทางวิญญาณ คุณก็จะเป็นอย่างนั้น ยิ่งคุณรับคำโฆษณาชวนเชื่อของจอมปีศาจ คุณก็ยิ่งเหินห่างไปจาพระองค์และพระคำ แล้วคุณจะรับข่าวสารจากพระเจ้าได้ยากขึ้น ถ้าคุณไม่แน่ใจเกี่ยวกับบางสิ่งที่คุณรับไว้ตลอดทั้งวัน ก็ถามตัวเองว่า “สิ่งนี้จะมีผลต่อฉันอย่างไร”

รับมือกับความสงสัย

แน่นอนว่าเป้าหมายหลักอย่างหนึ่งของจอมปีศาจก็คือ การจูงใจคุณให้เชื่อว่าคุณไม่อาจรับฟังจากพระเจ้า และเป็นความผิดพลาดที่คุณพยายามตั้งแต่แรกด้วยซ้ำ อย่าไปรับฟังมัน อย่ายอมรับคำโกหกเช่นนั้น (ยากอบ 4:7)! วิธีเดียวที่จอมปีศาจจะแย่งชิงพรสวรรค์ของพระเจ้าไปจากคุณได้ก็คือ ถ้าคุณยอมให้มันเอาไป อย่าทำเช่นนั้นเป็นอันขาด!

จอมปีศาจจะทำทุกวิถีทางที่มันทำได้ เพื่อให้คุณสงสัย ก่อนอื่นมันจะจูงใจคุณว่าไม่มีการรับฟังจากสวรรค์หรอก ถ้าไม่ได้ผล มันก็จะพยายามจูงใจคุณให้เชื่อว่าคุณบาปหนา หัวคิดตื้นๆ และฝักใฝ่ทางเนื้อหนังเกินกว่าที่จะได้รับอะไรจากสวรรค์ เป้าหมายสูงสุดของมันก็คือ ให้คุณหมดศรัทธาในพระเจ้าไปเลย

แน่นอนว่าจอมปีศาจไม่ได้ใช้คำโกหกโต้งๆเสมอไป เช่น “ไม่มีพระเจ้า” มันมักจะเริ่มต้นด้วยคำถามสั้นๆ ซึ่งสร้างความสงสัย และคำถามของมันฟังดูมีเหตุผลเหลือเกิน มันฉวยโอกาสจากการที่เราคิดหาเหตุผลตามประสามนุษย์ ดังที่พระคัมภีร์อ้างอิงถึงว่า “หัวคิดทางเนื้อหนัง” ซึ่งไม่สามารถเข้าใจพระเจ้า หรือการดำเนินงานของพระวิญญาณ เราจะมีทางเข้าใจพระเจ้าผู้ไม่มีขีดจำกัดได้อย่างไร ด้วยหัวคิดกระจ่อยร่อยที่จำกัดของเรา “แต่มนุษย์ธรรมดาจะรับสิ่งเหล่านั้นซึ่งเป็นของพระวิญญาณแห่งพระเจ้าไม่ได้ เพราะเขาเห็นว่าเป็นสิ่งโง่เขลา และเขาไม่สามารถเข้าใจได้ เพราะว่าจะเข้าใจสิ่งเหล่านั้นได้ ก็ต้องสังเกตด้วยจิตวิญญาณ” (1 โครินธ์ 2:14) “ฟ้าสวรรค์สูงกว่าแผ่นดินโลกฉันใด วิถีของเราสูงกว่าทางของเจ้า และความคิดของเราก็สูงกว่าความคิดของเจ้าฉันนั้น” (อิสยาห์ 55:9)

เราจะคิดหาเหตุผลได้อย่างไร ในเรื่องการรับข่าวสารจากพระเจ้า ผู้ซึ่งเรามองไม่เห็น ในเชิงที่ท้าทายสำนึกตามธรรมชาติของเรา เราทำไม่ได้หรอก! เราเพียงแต่ยอมรับ และเชื่อด้วยศรัทธา เพราะพระเจ้ากล่าวว่าเป็นเช่นนั้น ถ้าพระเจ้าเลือกที่จะกล่าวกับลูกๆของพระองค์ ผ่านคำพยากรณ์ หรือผ่านลู่ทางอื่น เราเป็นใครที่จะข้องใจพระองค์ พระเจ้าไม่ได้ปรากฏกายต่อหน้าต่อตาเรา บ่อยครั้งพระองค์ไม่ได้มอบภาพสะท้อนทางวัตถุที่ประจักษ์ชัด ถึงตัวตนหรือพลังของพระองค์ ถ้าพระองค์ทำเช่นนั้น เราคงไม่ต้องมีศรัทธา และเราก็จะพลาดพรที่พระองค์ต้องการมอบให้เรา ในการเลือกดำเนินไปด้วยศรัทธา “ผู้ที่ไม่เห็นเราแต่เชื่อ ก็เป็นสุข” (ยอห์น 20:29)

เราดำเนินไปด้วยศรัทธาได้อย่างไร ก็โดยการเปี่ยมด้วยพระคำ ดังที่เรากล่าวไว้ข้างต้นว่า “ศรัทธามาจากการฟังพระคำของพระเจ้า” (โรม 10:17) มีวิธีเดียวที่จะค้นพบศรัทธาที่จำเป็น เพื่อให้มีส่วนรับพรสวรรค์ที่พิเศษและเหนือธรรมชาติเช่นนี้ โดยการอ่าน ซึมซับ เชื่อ และปฏิบัติตามพระคำของพระเจ้า

นอกจากนี้ศรัทธาก็ตรงกันข้ามกับความสงสัย ดังนั้นยิ่งถูกโจมตีด้วยความสงสัยหนักขึ้น คุณก็ควรจะใช้เวลาซึมซับพระคำมากยิ่งขึ้น โดยการหล่อเลี้ยงศรัทธา และให้ความสงสัยอดตาย ปล่อยให้แสงสว่างเข้ามา และความมืดจะอันตรธานหายไป!

วิธีที่จะขจัดความสงสัยของมันไปก็คือ ปฏิเสธไม่ยอมรับฟังมัน! อย่าเปิดโอกาสให้จอมปีศาจ (เอเฟซัส 4:27)! ขอให้รับคำแนะนำจากพระเยซู ตอบความสงสัยของจอมปีศาจด้วยข้อพระคัมภีร์ “มีเขียนไว้!” (มัทธิว 4:1-11)

ตัวอย่างเช่น ถ้าจอมปีศาจกล่าวว่า “พระเจ้าจะไม่พูดผ่านคุณหรอก คนบาปหนา” คุณก็ตอบได้ว่า “มีเขียนไว้ว่า ‘ขอแล้วจะได้รับ...’” (ลูกา 11:9)

แม้ว่าหลังจากที่คุณเข้าใจและยอมรับคำอธิบายเบื้องต้น ในเรื่องคำพยากรณ์ คุณคงมีคำถามบางครั้ง คำถามที่จริงใจเกี่ยวกับคำพยากรณ์ หรือการที่พระวิญญาณของพระเจ้าดำเนินงาน ก็แตกต่างจากความสงสัย คำถามจะกลายเป็นความสงสัยก็ต่อเมื่อคุณปฏิเสธไม่ยอมรับคำตอบที่พระเจ้ามอบให้ ในพระคำของพระองค์ หรือมอบให้ผ่านคำพยากรณ์ เป็นการดีที่จะคลายความข้องใจ โดยนำเรื่องไปเข้าเฝ้าพระองค์ ขอให้พระองค์อธิบาย หรือค้นหาคำตอบในพระคำของพระเจ้าเอง หรือพูดคุยกับผู้ที่รู้พระคำของพระเจ้าดี

คุณไม่อาจเพิกเฉยหรือเก็บกด คำถามหรือความสงสัยเอาไว้ โดยเสแสร้งว่าไม่มีอยู่ แต่คุณไม่อาจหายข้องใจ โดยคิดหาเหตุผลตามปกติธรรมดา เพราะมีแต่จะครุ่นคิดจนสับสนมากขึ้น คุณต้องถามพระเยซู พระองค์มีคำตอบทุกอย่าง และพระองค์จะมอบให้คุณ ถ้าคุณนำคำถามไปเข้าเฝ้าพระองค์ด้วยความจริงใจ ถ่อมตน และเปิดใจรับ พระองค์จะมอบคำตอบให้คุณโดยตรง ผ่านคำพยากรณ์ หรือพระองค์จะช่วยคุณให้ค้นพบในพระคำของพระองค์ หรือพระองค์จะใช้ผู้อื่นให้ช่วยคุณค้นพบคำตอบ

อย่าละอายใจที่จะสารภาพความสงสัยและความกลัวต่อคริสเตียนคนอื่น ผู้ซึ่งมีศรัทธาแรงกล้า ในด้านที่คุณอ่อนแอ แน่นอนว่าไม่มีประโยชน์อะไรที่จะถกคำถามและความสงสัยกับคนอื่น ผู้ซึ่งมีคำถามและความสงสัยเช่นเดียวกัน เพราะมีแต่จะพากันตกต่ำลงไปอีก ทว่าผู้ที่มีศรัทธาแรงกล้า และก่อร่างสร้างขึ้นบนพื้นฐานในพระคำของพระเจ้า ก็มีส่วนช่วยคุณได้อย่างมาก ผ่านการอธิษฐาน คำปรึกษาหารือ และคำแนะนำที่มาจากพระเจ้า

เหมือนกับพรสวรรค์อื่นๆของพระเจ้า คุณต้องยอมรับพรสวรรค์ด้านคำพยากรณ์ไว้ด้วยศรัทธา เช่นเดียวกับไฟฟ้า คุณไม่ต้องเข้าใจไฟฟ้า ถึงจะใช้ประโยชน์ได้ มันได้ผล คุณต้องรู้เท่านั้น พระเจ้าอาจช่วยให้คุณเข้าใจดีขึ้น เมื่อวันเวลาผ่านไป แต่พระองค์อยากให้คุณเริ่มนำมาใช้ และชื่นชมกับผลประโยชน์ตอนนี้

(tb)

คุณไม่อาจรับพลังของพระเยซู ในขณะที่มองดูคลื่นลม และน้ำขุ่นๆที่มองเห็นคลุมเครือ แต่ถ้าคุณมองไปที่พระเยซู และเชื่อมโยงกับแหล่งพลังของพระองค์ ก็จะยังผลให้เกิดการเปลี่ยนแปลงที่แสนวิเศษ ในการมองดูสภาพการณ์ และความรู้สึกเกี่ยวกับสิ่งต่างๆ -- มาเรีย เดวิด

คำถามที่ถามกันบ่อยๆ

คำถามที่ 1: จะเป็นยังไง ถ้าฉันได้รับข่าวสารที่บอกให้ทำอะไรที่ผิดปกติธรรมดาอย่างมาก?

คำตอบ: อย่าตัดโอกาสที่เป็นไปได้ ว่าพระเจ้าอาจบอกคุณให้ทำอะไรที่ดูขัดกับหลักเหตุผลในบางครั้ง ซึ่งต้องอาศัยความศรัทธาหรือความกล้าเป็นพิเศษ บางครั้งพระเจ้าขอให้เราทำสิ่งที่ดูแปลกๆ หรือแม้แต่เหลวไหล ทว่าตามปกติแล้วไม่ได้เป็นเช่นนี้

ดังนั้นก่อนที่จะทำอะไรหุนหัน ก็ดีที่สุดที่จะขอให้พระเจ้ายืนยัน ว่าพระองค์ต้องการให้คุณทำเช่นนั้นจริงๆ ค้นหาข้อพระคัมภีร์ ดูสถานการณ์ที่คล้ายคลึงกันในพระคำ หรือข้อพระคัมภีร์ที่สนับสนุนการกระทำดังกล่าว ขอให้แน่ใจว่าไม่ขัดกับพระคำที่เป็นลายลักษณ์อักษร อย่าตัดโอกาสเป็นไปได้ ว่าคุณอาจตีความหมายคำพยากรณ์ผิดไป หรือว่าคำพยากรณ์ไม่ครบถ้วนสมบูรณ์ เป็นความคิดที่ดีที่จะกลับไปถามพระองค์เกี่ยวกับข่าวสารแรก พระองค์อาจอธิบายหรือชี้แจงเพิ่มเติม ซึ่งคลี่คลายปัญหา หรือว่ายืนยันข่าวสารเดิม

ถ้าคุณรู้จักใครที่มีพรสวรรค์ด้านคำพยากรณ์ หรือมีความรู้ในพระคัมภีร์ ก็อาจช่วยได้ที่จะอธิบายสถานการณ์ให้เขาฟัง ขอให้เขาดูข่าวสารอื่นสักหนึ่งหรือสองตอนที่คุณได้รับ และข้อพระคัมภีร์ที่คุณค้นพบ ซึ่งสนับสนุนด้านใดด้านหนึ่ง ถ้าเขามีพรสวรรค์ด้านคำพยากรณ์ ขอให้เขารับคำยืนยันหรือคำชี้แจงจากพระองค์เพื่อคุณ คำยืนยันที่ได้รับผ่านฝ่ายที่สาม บ่อยครั้งก็มีส่วนช่วยอย่างมากในยามเช่นนี้

เมื่อคุณได้รับคำยืนยันจากพระเจ้า ไม่ว่าจะผ่านพระคำของพระองค์ หรือผ่านข่าวสารที่ได้รับในเวลาต่อมา หรือผ่านคำปรึกษาของผู้อื่น ที่มีพื้นฐานจากพระคำ คุณก็จะรู้ นี่จะเพิ่มพูนศรัทธาของคุณ และช่วยให้คุณมีสันติสุขในใจ เมื่อได้รับคำยืนยันจากพระองค์ คุณก็ลงมือทำได้ด้วยศรัทธา อะไรก็ตามที่พระองค์ขอให้คุณทำ ถึงแม้ว่าจะผิดปกติธรรมดา แต่ถ้าคุณไม่มีสันติสุข ถ้าคุณยังไม่แน่ใจ คุณก็ไม่ควรจะทำ “การกระทำใดๆที่มิได้กระทำด้วยศรัทธา ก็เป็นบาปทั้งสิ้น” (โรม 14:23)

คำถามที่ 2: จะเป็นยังไง ถ้าพระองค์บอกอะไรฉัน แต่ฉันไม่อยากทำ พระองค์จะเอาพรสวรรค์ด้านคำพยากรณ์ไปจากฉันไหม

คำตอบ: เมื่อคุณขอให้พระองค์บอกกล่าว คุณควรเตรียมใจที่จะเชื่อ ยอมรับ และทำอะไรก็ตามที่พระองค์ขอจากคุณ แต่อย่าวิตกกังวล นี่ไม่ได้หมายความว่าคุณจะได้รับข่าวสารที่จะรับหรือทำตามได้ยากตลอดเวลา พระองค์มอบพรสวรรค์ด้านคำพยากรณ์ให้แก่คุณ เพราะพระองค์อยากให้ชีวิตคุณง่ายขึ้น และดีขึ้นในระยะยาว

พระเจ้าให้เรามีสิทธิ์เลือก ชีวิตประกอบด้วยทางเลือกนานับประการ ซึ่งเรามีอิสระเลือก โดยที่พระเจ้าไม่เข้ามายุ่งเกี่ยวมากนัก พระองค์ชี้ให้เราหันไปหาพระคำ บ่อยครั้งก็เผยความประสงค์ของพระองค์ ในเรื่องที่เราถามพระองค์ แต่พระองค์ให้เราตัดสินใจว่าจะไปทางไหน จะไปตามทางของพระองค์ หรือไปตามทางของเราเอง พระองค์ไม่บังคับให้เราทำอะไร หรือไม่คาดคั้นให้เราทำตามความประสงค์ของพระองค์ เราทำตามใกล้ชิดมากแค่ไหน ก็สุดแล้วแต่เรา

เมื่อคุณรู้ว่าความประสงค์ของพระเจ้าคืออะไร คุณก็ยิ่งมีความรับผิดชอบมากขึ้น ต่อผลจากการตัดสินใจของคุณ พระองค์มอบพระคำของพระองค์ให้คุณ ในคำพยากรณ์ สุดแล้วแต่คุณที่จะรับไว้ เชื่อ และทำตามนั้น “แต่ถ้าไม่มีความเชื่อแล้ว จะเป็นที่พอพระทัยของพระองค์ก็ไม่ได้เลย เพราะว่าผู้ที่จะมาหาพระเจ้าได้นั้น ต้องเชื่อว่าพระองค์ทรงดำรงพระชนม์อยู่ และพระองค์ทรงเป็นผู้ประทานบำเหน็จให้แก่ทุกคนที่หมั่นแสวงหาพระองค์” (ฮีบรู 11:6) ศรัทธาแบบที่เป็นร้านอาหารเลือกทาน ก็ไม่ใช่ศรัทธา คุณไม่อาจเลือกตามใจชอบ ตามธรรมดาแล้ว เราต้องเปิดใจรับคำพยากรณ์ ด้วยจิตใจที่ยินยอมอ่อนน้อม

แต่อย่าวิตกกังวล ถ้าพระเจ้าบอกคุณถึงบางสิ่งที่เชื่อได้ยากสักหน่อยในตอนแรก พระเจ้า“อุดมด้วยความเมตตา” (เพลงสดุดี 103:8) พระองค์เข้าใจธรรมชาติและจุดอ่อนของมนุษย์ พระองค์เป็นพระบิดาแสนดี จึงมีความอดทนอย่างมากกับคุณ สิ่งที่สำคัญต่อพระองค์มากที่สุดก็คือ คุณอยากมีศรัทธาด้วยความจริงใจ และคุณอยากเชื่อฟังพระองค์ ถ้าคุณทำเช่นนั้น พระองค์จะเพิ่มพูนศรัทธาให้คุณ และช่วยให้คุณทำตามนั้น “ความเชื่อเป็นของประทานจากพระเจ้า” (เอเฟซัส 2:8)

ถ้าบางสิ่งที่พระองค์ขอจากคุณ ยังดูยากเย็นเหลือเกิน แม้หลังจากที่คุณหล่อเลี้ยงศรัทธาของคุณแล้ว ด้วยพระคำที่เป็นลายลักษณ์อักษร ขอให้คุยกับพระองค์เพิ่มเติม พระองค์อาจมอบรายละเอียดหรืออธิบายเพิ่มเติม ในแง่ที่จะช่วยให้คุณมีศรัทธาทำตามที่พระองค์ขอจากคุณ หรือพระองค์อาจแนะนำให้ดำเนินการอย่างอื่น ซึ่งอาจง่ายกว่าสำหรับคุณ ทว่าอาจไม่ได้ผลลัพธ์เดียวกันเสมอไป “ไม่มีการทดลองใดๆเกิดขึ้นกับท่าน นอกเหนือจากการทดลองซึ่งเคยเกิดกับมนุษย์ทั้งหลาย แต่พระเจ้าทรงสัตย์ซื่อ พระองค์จะไม่ทรงให้ท่านต้องถูกทดลองเกินกว่าที่ท่านจะทนได้ แต่เมื่อท่านถูกทดลองนั้น พระองค์จะทรงโปรดให้ท่านมีทางที่จะหลีกเลี่ยงด้วย เพื่อท่านจะได้ทนไหว” (1 โครินธ์ 10:13)

บ่อยครั้งเมื่อพระเจ้าเสนอความประสงค์ของพระองค์ พระองค์ก็ให้โอกาสเราเลือกหลายๆทาง ภายในความประสงค์ของพระองค์ ดังนั้นถ้าคุณไม่มีศรัทธาและความมั่นใจที่จะทำตามบางสิ่งที่พระองค์บอก คุณก็ถามพระองค์ได้ว่ามีทางอื่นหรือไม่ ที่คุณจะเชื่อฟังพระองค์ ภายในความประสงค์ของพระองค์ แน่นอนว่าคุณไม่ควรจะใช้เป็นข้ออ้าง โดยถือข่าวสารของพระเจ้าไม่จริงจังนัก เพราะส่วนใหญ่แล้วข่าวสารแรกจะประกอบด้วยความประสงค์สูงสุดและดีเลิศของพระองค์ ซึ่งจะก่อเกิดผลมากที่สุด และส่งผลที่มีประสิทธิภาพมากที่สุด ตามแผนของพระองค์ ในขณะเดียวกัน “พระองค์ทรงทราบสภาพของเรา พระองค์ทรงระลึกว่าเราเป็นแต่ผงคลีดิน” (เพลงสดุดี 103:14) ถึงแม้ว่าพระองค์ไม่ได้มอบทางเลือกอื่นให้คุณ เมื่อคุณกลับไปหาพระองค์ พระองค์อาจมอบข่าวสารที่เป็นพละกำลังและกำลังใจ ซึ่งจำเป็น เพื่อคุณจะได้ลงมือทำตามที่พระองค์ต้องการ

แน่นอนว่าถ้าจะให้ดีที่สุดก็คือ คุณเชื่อฟังพระองค์ ไม่ว่าพระองค์ขออะไรจากคุณ นี่จะช่วยให้คุณมีความสุขมากที่สุดในบั้นปลาย “ถ้าท่านรู้ดังนี้แล้ว และท่านประพฤติตาม ท่านก็เป็นสุข” (ยอห์น 13:17)

คำถามที่ 3: ถ้ามีใครอยากให้ฉันขอหวยจากพระเจ้า หรืออยากรู้รายละเอียดที่เฉพาะเจาะจงบางอย่างเกี่ยวกับอนาคต หรือถ้าฉันมีคำถามในลักษณะเช่นนั้น พระเจ้าจะบอกฉันไหม?

คำตอบ: ถ้าคุณมีคำถามที่เฉพาะเจาะจงแบบนั้น ทำไมไม่ถามพระองค์ล่ะ? นั่นเป็นวิธีที่คุณแน่ใจได้ที่สุดว่าเป็นพระองค์ประสงค์ที่จะบอกรายละเอียดบางอย่างแก่คุณหรือไม่ พระองค์สามารถทำได้แน่ๆ ถ้านั่นดีที่สุดสำหรับทุกคนที่มีส่วนเกี่ยวข้อง พระองค์อาจทำเช่นนั้นก็ได้!

ในอีกแง่หนึ่ง พระองค์บอกเราว่าบางครั้งเราไม่ได้รับคำตอบที่ต้องการ เพราะเราขอผิด เพราะความโลภหรือความเห็นแก่ตัว (ยากอบ 4:3) เรามีเจตนารมณ์ผิดๆ พระองค์มีสิทธิที่จะไม่บอกสิ่งที่เราไม่จำเป็นต้องรู้จริงๆ หรือสิ่งที่ไม่มีผลดีที่สุดที่เราจะรู้ในตอนนี้

ความผิดพลาดทั่วไปที่ผู้คนทำก็คือ คาดหมายให้พระเจ้าบอกรายละเอียดทุกอย่างเกี่ยวกับอนาคตของเขา ถึงแม้ว่าพระเจ้าทำได้ และบางครั้งพระองค์ก็เผยข้อเร้นลับเกี่ยวกับอนาคต แต่พระองค์กำหนดข้อจำกัดบางอย่างไว้ ในสิ่งที่พระองค์จะบอกเรา พระองค์ทำเช่นนี้เพื่อผลดีของเรา ในฐานะพระบิดาในสวรรค์ พระองค์รู้ว่าเรารับมือไม่ได้มากนักในแต่ละครั้ง ถ้าเรารู้ทุกสิ่งเกี่ยวกับอนาคต ปัจจุบันก็คงจะหมดมนต์ขลังไปอย่างมาก เราจะพึ่งพาแนวทางจากพระองค์น้อยลงด้วย เพราะเราคิดว่าเรา “รู้หมดแล้ว” เราคงจะทำผิดพลาดมากขึ้น เพราะเราพึ่งพาสติปัญญาของตัวเอง แทนที่จะหมายพึ่งสติปัญญาของพระเจ้า

ดังนั้นพระองค์จึงบอกเราถึงสิ่งที่จำเป็นต้องรู้ในตอนนั้น บางครั้งพระองค์ก็เตรียมใจเราสำหรับอนาคตในบางแง่ โดยการบอกใบ้ หรือบอกเงื่อนงำปัญหาให้เรา ทว่าชีวิตคริสเตียนเป็นชีวิตที่ประกอบด้วยความศรัทธา บ่อยครั้งพระเจ้าทดสอบศรัทธาของเรา โดยที่เพียงแต่เผยแผนการของพระองค์สำหรับชีวิตเรา ทีละเล็กทีละน้อย ทีละย่างก้าว

เส้นทางชีวิตเป็นเหมือนถนนที่คดเคี้ยว คุณมองไม่เห็นตรงทางโค้งเสมอไป จนกว่าจะไปถึงตรงนั้น บางครั้งพระเจ้าก็เห็นสมควรที่จะเผยสิ่งต่างๆต่อเรา ก่อนที่เราจะไปถึงทางโค้ง ถ้าพระองค์รู้ว่าข้อมูลจะเป็นประโยชน์ต่อเรา แต่พระองค์มักจะบอกเรา เมื่อเราถึงทางโค้งทีละจุด

“จงวางใจในพระเยโฮวาห์สุดหัวใจของเจ้า อย่าพึ่งพาความเข้าใจของตนเอง จงให้พระองค์มีส่วนรับรู้ในทุกทาง และพระองค์จะทรงกระทำให้วิถีทางของเจ้าราบรื่น” (สุภาษิต 3:5-6) ถ้าคุณไว้วางใจให้พระองค์ชี้นำชีวิตของคุณ พระองค์จะแนะนำลู่ทาง และให้คุณผ่านประสบการณ์ที่พระองค์รู้ว่าจะเป็นประโยชน์ต่อคุณในบั้นปลาย ขอให้ไว้วางใจพระองค์!

ถ้าคุณมีคำถาม หรือประสบกับการตัดสินใจที่ยากลำบาก หรือว่าคุณต้องมีแนวทางบางแง่ในชีวิตคุณ ขอให้ถามพระองค์! แล้วก็เต็มใจรับไว้ ตามที่พระเจ้าประสงค์ให้คุณทราบ มากหรือน้อย ถ้าคุณขอด้วยศรัทธา พระองค์จะบอกคำตอบคุณอย่างน้อยบางส่วน หรือพระองค์จะอธิบายว่าทำไมตอนนี้จึงไม่เหมาะที่คุณควรจะรู้ อะไรก็ตามที่พระองค์บอก คุณก็ไว้วางใจได้ว่าพระองค์เล็งเห็นอดีต ปัจจุบัน และอนาคต พระองค์ผู้ที่รักคุณยิ่งกว่าใคร มีความหวังดีต่อคุณ

คำถามที่ 4: จะเป็นยังไง ถ้าฉันทำตามขั้นตอนในหนังสือเล่มนี้ และขอพรสวรรค์ด้านคำพยากรณ์จากพระเจ้า แต่ไม่ได้รับ? พระองค์ไม่มอบพรสวรรค์นี้ให้กับบางคนหรือ? ถ้าฉันไม่ได้รับ ฉันจะเสียเปรียบในวิญญาณไหม?

คำตอบ: พระองค์สัญญาว่าถ้าเราขอพระองค์ด้วยศรัทธา เราจะได้รับ มีบางครั้งเมื่อพระองค์มอบคำตอบที่แตกต่างไปจากที่เราคาดหมาย หรือกำหนดเวลาของพระองค์ต่างจากของเรา ด้วยเหตุผลที่เราไม่เข้าใจเสมอไป พระองค์ไม่ได้มอบหลักฐานแก่บางคนว่าเขาได้รับพรสวรรค์ด้านคำพยากรณ์ ทันทีที่ขอ ถ้าคุณเป็นคนหนึ่ง ก็อย่าล้มเลิก! พระองค์คงเพียงแต่ทดสอบศรัทธาของคุณ หรือสอนคุณให้มีความอดทนและมุมานะ หรือพระองค์อาจให้คุณเข้ามาใกล้ชิดพระองค์ยิ่งขึ้น โดยให้คุณหมายพึ่งคำอธิษฐานอย่างสุดจิตสุดใจมากขึ้น หรือพระองค์อาจให้คุณรอคอย เพื่อคุณจะได้ถ่อมตน หรือช่วยคุณให้เห็นคุณค่าว่าคำพยากรณ์เป็นภาพสะท้อนของพระวิญญาณ ที่ประจักษ์ชัดและมหัศจรรย์แค่ไหน เมื่อพระองค์มอบหลักฐานยืนยันให้คุณในภายหลัง

ในระหว่างนั้น ขอให้พยายามต่อไป บ่อยครั้งเมื่อผู้คนได้รับพรสวรรค์ด้านคำพยากรณ์ครั้งแรก เขาได้รับแค่ข่าวสารสั้นๆ บางทีแค่สองสามคำ หรือข้อความที่ถอดมาจากพระคัมภีร์ สำหรับเขาแล้ว นั่นไม่ดูเหมือนว่าเป็นคำพยากรณ์ เขามีพรสวรรค์ แต่เป็นพรสวรรค์ “ขั้นทารก” ยิ่งเขาฝึกฝนมากเท่าไร ก็ยิ่งจะเติบโต บางทีคุณมีพรสวรรค์ แต่คุณไม่ตระหนักเท่านั้นเอง ขอบคุณพระเจ้าสำหรับทุกถ้อยคำที่พระองค์มอบให้ กลับไปขออีก แล้วคุณจะได้รับอีก!

ถึงแม้ว่าคุณจะไม่มีพรสวรรค์ด้านคำพยากรณ์ ก็ไม่ใช่ว่าคุณติดตามพระองค์ หรือรักพระองค์และผู้อื่นไม่ได้ หรือแม้แต่การค้นพบความประสงค์ของพระองค์ในชีวิตคุณ มีพรสวรรค์อื่นๆจากพระวิญญาณ และพระองค์อาจอวยพรให้คุณมีหนึ่งหรือสองอย่างนั้นแทน บางทีพระองค์รู้ว่าคุณต้องมีพรสวรรค์นั้นมากกว่า หรือพระองค์สามารถบรรลุผลได้มากกว่า ผ่านพรสวรรค์นั้น พรสวรรค์สำคัญที่สุดของพระวิญญาณคือ ความรัก! อัครสาวกเปาโลกล่าวว่า “แม้ข้าพเจ้ามีของประทานแห่งการพยากรณ์ และเข้าใจความลึกลับทั้งปวง และมีความรู้ทั้งสิ้น ... แต่ไม่มีความรัก ข้าพเจ้าก็ไม่มีค่าอะไรเลย ความรักไม่มีวันสูญสิ้น” (1 โครินธ์ 13:2,8)

ถ้าคุณไม่มีข้อพิสูจน์ใดๆ ว่าคุณได้รับพรสวรรค์ด้านคำพยากรณ์ ทันทีที่อธิษฐานขอ หรือถึงแม้ว่าคุณไม่เคยได้รับคำพยากรณ์ คุณก็ยังคงรับพระคำที่มีชีวิตของพระองค์ได้ ผ่านคนอื่นผู้ที่มีพรสวรรค์

คุณยังคงเข้ามาใกล้ชิดพระองค์อย่างมากได้ ในเวลาที่อยู่เงียบๆเป็นส่วนตัว โดยอ่าน ศึกษา และตั้งสมาธิ ในพระคำที่เป็นลายลักษณ์อักษร จากการอธิษฐาน และฝากความห่วงใย ความนึกคิด ความปรารถนา และความกังวลทุกอย่างไว้กับพระองค์ จากการขอให้พระองค์กล่าวกับคุณด้วยวิธีอื่นๆ จากการชื่นชมที่ได้อยู่ใกล้พระองค์ เมื่อคุณสัตย์ซื่อที่จะใช้เวลากับพระองค์ต่อไป พระองค์ก็สัตย์ซื่อที่จะบอกกล่าวกับคุณ ด้วยหนึ่งในหลายๆวิธีที่พระองค์ใช้ ถึงแม้ว่าไม่ใช่ในคำพยากรณ์โดยตรง

คำถามที่ 5: ถ้าคำพยากรณ์ได้ผลจริงๆ ถ้าพระเจ้าเต็มใจพูดกับใครก็ตามที่จะรับฟัง แล้วทำไมไม่มีคนรับฟังจากสวรรค์มากกว่านี้?

คำตอบ: ข้อเรียกร้องประการแรกก็คือ สร้างสื่อเชื่อมโยงกับพระเยซูเป็นส่วนตัว โดยยอมรับพระองค์ไว้เป็นพระผู้ช่วยให้รอด และองค์พระผู้เป็นเจ้า แต่น่าเสียดายที่ว่า แม้แต่หลายคนที่รับพระเยซูไว้ในใจ ก็ไม่เชื่อว่าเขารับฟังจากสวรรค์ในคำพยากรณ์ได้ ถ้าเขาจะเพียงแต่กล้าลองดู โดยการพิสูจน์พระเจ้า โดยขอด้วยความจริงใจให้พระองค์กล่าวกับเขา พระองค์จะทำเช่นนั้น ต้องอาศัยการย่างก้าวเล็กๆไปด้วยศรัทธาแค่นั้นเอง

ในกรณีส่วนใหญ่ หัวคิดของเขาเป็นอุปสรรค การรับฟังจากสวรรค์ไม่ได้เป็นไปตามเหตุผล! นี่เองพระเยซูจึงบอกว่าเราต้องกลายเป็นเหมือนเด็ก เพื่อเข้าสู่ดินแดนสวรรค์ (มัทธิว 18:3) เด็กๆไม่รู้อะไรมากไปกว่านี้ เขาแค่ทำตามที่พระเจ้าบอก

“พวกท่านที่พระเจ้าได้ทรงเรียกมานั้น เป็นคนพวกไหน มีน้อยคนที่โลกนิยมว่ามีปัญญา มีน้อยคนที่มีอำนาจ มีน้อยคนที่มีตระกูลสูง แต่พระเจ้าได้ทรงเลือกสิ่งที่โลกถือว่าโง่เขลา เพื่อจะทำให้คนมีปัญญาอับอาย และพระเจ้าได้ทรงเลือกสิ่งที่โลกถือว่าอ่อนแอ เพื่อทำให้คนที่แข็งแรงอับอาย” (1 โครินธ์ 1:26-27) เชาวน์ปัญญาอาจเป็นอุปสรรคขัดขวางคุณ ในการรับฟังเสียงของพระเจ้า ถึงแม้ว่าการมีปริญญาหลายสาขาวิชาไม่ได้ทำให้คุณขาดคุณสมบัติเสมอไป ทั้งนี้ทั้งนั้น อัครสาวกเปาโลเป็นผู้มีการศึกษาสูง และเขาก็ได้ยินเสียงของพระเจ้า ในขณะเดียวกันการรับฟังจากพระเจ้าก็ต้องอาศัยความถ่อมตัวต่อพระองค์ โดยที่การคิดหาเหตุผลและเชาวน์ปัญญาของคุณ ยอมคล้อยตามความประสงค์ของพระองค์ ถ้าหากคุณจะประสบความสำเร็จใดๆ

พระเจ้าคือผู้ที่ช่วยให้เราสามารถนึกคิด แน่นอนว่าพระองค์คาดหมายให้เราใช้สมองของเรา แต่พระองค์มอบทางให้เราเลือกความคิดของพระองค์ เหนือกว่าความคิดของเราเอง ผู้ที่เลือกเชื่อมโยงกับความรู้และสติปัญญาอันไม่มีที่สิ้นสุดของพระองค์ ก็ได้ยินได้เห็นสิ่งแสนวิเศษที่ยอดเยี่ยม ส่วนผู้ที่ไม่เลือกทำเช่นนั้น ก็อยู่ในขอบเขตจำกัดจากหัวคิดของเขาเอง

คำถามที่ 6: จะเป็นอย่างไรถ้าฉันมีพรสวรรค์ด้านคำพยากรณ์ แต่แล้ววันหนึ่งฉันขอให้พระองค์บอกกล่าว และฉันไม่ได้รับอะไร?

สิ่งแรกที่ควรทำก็คือ อย่าท้อใจ หรือคิดว่าคุณ “สูญเสีย” พรสวรรค์ด้านคำพยากรณ์ไป ไม่ทางใดก็ทางหนึ่ง คงมีเหตุผลหลายประการที่คุณไม่ได้รับอะไร บางทีคุณอาจวอกแวกด้วยความคิดหรือสิ่งอื่นๆรอบข้าง บางทีพระองค์เพียงแต่ทดสอบคุณ เพื่อดูว่าคุณจะมุมานะและยึดมั่นจนได้รับคำตอบหรือไม่ บางครั้งพระองค์อยากเห็นว่าคุณมีศรัทธาที่จะคอยให้พระองค์บอกกล่าวด้วยความอดทนหรือไม่ แทนที่จะเพียงคาดหมายให้เกิดขึ้นในทันทีเสมอ หรือบางทีพระองค์อยากดูว่าคุณหมายพึ่งพระองค์สุดจิตสุดใจแค่ไหน คุณเต็มใจแค่ไหนที่จะรับไว้ ก่อนที่พระองค์จะเริ่มมอบคำตอบที่จำเป็น

ถ้าคุณไม่ได้รับอะไร หลังจากนั้นระยะหนึ่ง ก็ลองอ่านข้อพระคัมภีร์ หรือข้อความบางตอนจากพระคัมภีร์ที่คุณชื่นชอบ เพื่อฟื้นฟูศรัทธาของคุณ แล้วอธิษฐานด้วยใจแรงกล้า สำรวจจิตใจเพื่อให้แน่ใจว่าไม่มีบาปที่ไม่ได้สารภาพ ซึ่งขัดขวางสื่อเชื่อมโยงของคุณกับพระองค์ ตรวจสอบดูว่าคุณไม่ขาดข้อเรียกร้องเบื้องต้นอะไร ในการที่จะรับฟังจากสวรรค์อย่างชัดเจน เช่น การใช้เวลากับพระองค์และพระคำ มาเข้าเฝ้าพระองค์ด้วยความถ่อมตน หรือขอพระองค์ช่วยให้คุณแยกความคิดของคุณไว้ก่อน แล้วก็ลองดูอีกครั้ง ถ้ายังไม่ได้รับอะไร พระองค์คงมีเหตุผลที่ไม่ให้คำตอบเดี๋ยวนั้นเลย แต่ไม่ว่าจะเป็นกรณีใด อย่าท้อใจที่จะกลับมาเข้าเฝ้าพระองค์คราวหน้า! พระองค์เต็มใจมอบให้ ยิ่งกว่าที่เรากล้ารับไว้ ถึงแม้ว่าพระองค์จะไม่เผยคำตอบต่อคำถามที่เฉพาะเจาะจงในตอนนั้น พระองค์อาจมอบถ้อยคำที่ปลอบโยนและมอบความอุ่นใจแก่คุณ

คำถามที่ 7: มีวิธีอื่นไหมที่จะค้นพบความประสงค์ของพระเจ้า นอกเหนือจากคำพยากรณ์?

คำตอบ: ใช่แล้ว มีวิธีอื่นๆหลายวิธีที่จะค้นพบความประสงค์ของพระเจ้า ซึ่งรวมไปถึง 1) นำพระคำที่เป็นลายลักษณ์อักษรมาประยุกต์ใช้กับสถานการณ์ของคุณ 2) “เสียงจากพระคำ” นั่นคือ เมื่อคุณอ่านพระคำ ทันใดนั้นบางสิ่งที่อ่านก็จะสะดุดตา คุณรู้ว่านั่นเป็นความประสงค์ของพระเจ้าสำหรับคุณโดยเฉพาะ หรือเป็นคำตอบต่อคำถามของคุณ 3) การรับนิมิตหมายโดยตรง ด้วยวิธีอื่นที่ไม่ใช่คำพยากรณ์ เช่น ความฝัน วิสัยทัศน์ หรือความประทับใจ 4) ขอคำปรึกษาจากคนอื่นผู้ที่มีศรัทธาแรงกล้า และมีความรู้ในพระคำ 5) สภาพการณ์ซึ่งคุณเชื่อว่าพระองค์ดลบันดาลให้เกิดขึ้น ซึ่งเป็นที่รู้จักด้วยว่า “หนทางเปิดปิด” (วิวรณ์ 3:8) 6) ความห่วงใยหรือความเชื่อมั่นส่วนตัว 7) การได้รับสัญญาณที่เฉพาะเจาะจงล่วงหน้า เป็นคำตอบต่อคำขอของคุณ ซึ่งรู้จักกันด้วยว่า “ขนแกะ” มาจากเรื่องราวในพระคัมภีร์ เมื่อกีเดี้ยนใช้ขนแกะ เพื่อทดสอบคำแนะนำของพระเจ้า (วินิจฉัย 6:36-40)

เมื่อคุณเผชิญหน้ากับการตัดสินใจที่สำคัญโดยเฉพาะ หรือการตัดสินใจที่จะมีผลกระทบต่อผู้อื่น ก็เป็นการมีสติปัญญาที่จะค้นหาและยืนยันความประสงค์ของพระเจ้า โดยการใช้มากกว่าหนึ่งวิธี การขอให้คนอื่นรับฟังจากพระองค์สำหรับคุณ ก็เป็นวิธีที่ดี โดยให้ฝ่ายที่เป็นกลางมีส่วนเกี่ยวข้อง แต่ถ้าเป็นไปไม่ได้ คุณก็ขอให้พระเจ้าใช้พระคำของพระองค์ หรือวิธีอื่นอีกหนึ่งหรือสองวิธีที่บ่งไว้ข้างต้น เพื่อยืนยันสิ่งที่พระองค์บอกคุณในคำพยากรณ์

คำถามที่ 8: จะเป็นยังไง ถ้าพระเจ้าชี้นำให้ฉันทำอะไรอย่างหนึ่ง แต่ลงเอยด้วยความล้มเหลว? นั่นหมายความว่าพระเจ้าชี้นำฉันผิดหรือ?

คำตอบ: คุณต้องระลึกไว้ว่าถึงแม้บางสิ่งจะเป็นความประสงค์ของพระเจ้า ถึงแม้ว่าคุณเชื่อฟังเสียงของพระองค์ และทำส่วนของคุณ เพื่อทำตามความประสงค์ของพระองค์ สิ่งต่างๆอาจไม่ได้ผลเสมอไป ตามที่คุณคิดหรือคาดหวัง ทำไมหรือ? เพราะการที่พระเจ้าให้เรามีสิทธิเลือก ถ้าจะว่ากันไปแล้ว พระองค์ก็จำกัดตัวเองให้ดำเนินงานตามการตัดสินใจของเรา พระองค์รู้ว่าอะไรดีที่สุด คุณอาจเชื่อสิ่งที่พระองค์บอกคุณ และทำสุดความสามารถที่จะปฏิบัติตาม แต่คนอื่นผู้มีส่วนเกี่ยวข้องอาจขัดจังหวะขั้นตอน ด้วยการตัดสินใจของเขา ถ้าเขาไม่ยินยอมอ่อนน้อมต่อความประสงค์ของพระองค์ การตัดสินใจของเขาอาจมีแรงชักจูงต่อผลจากคำพยากรณ์บ้างเหมือนกัน

ถ้าสิ่งต่างๆไม่เป็นไปตามที่คุณคาดหมายเสียทีเดียว ดังที่พระเจ้าบอกคุณไว้ล่วงหน้า ขอให้หันไปหาพระองค์อีกครั้ง ขอให้พระองค์อธิบายว่าเกิดอะไรขึ้น อันที่จริงแล้ว เป็นการดีที่สุดที่จะตรวจสอบกับพระองค์เรื่อยๆ เมื่อสิ่งต่างๆพัฒนาตัว พระองค์จะได้แนะนำคุณต่อไป ถ้าสถานการณ์เปลี่ยนไปเมื่อใด หรือเมื่อผู้คนตัดสินใจเลือกอย่างที่ไม่ได้คาดหมาย (ไม่ว่าจะดีหรือเลว) ซึ่งมีผลต่อสิ่งที่เกิดขึ้น พระองค์ไม่ได้ควบคุมหรือบังคับผู้คน เขาตัดสินใจได้โดยอิสระ แต่พระองค์บอกได้ว่าควรจะทำอย่างไร ถ้าสิ่งที่เขาตัดสินใจเปลี่ยนสิ่งที่พระองค์บอกคุณไว้ในตอนแรก ว่าเป็นสิ่งที่ดีที่สุดของพระองค์ เมื่อสิ่งที่ผู้คนตัดสินใจเปลี่ยนสภาพเส้นทาง พระองค์ก็จะชี้ให้เห็นว่าเส้นทางใดดีที่สุด ที่ควรจะเดินทางต่อไป ไม่ว่าจะเป็นอย่างไร พระองค์ก็จะช่วยคุณให้ไปถึงจุดหมายปลายทาง

ไม่มีวันเป็นความผิดของพระเจ้า ถ้าสิ่งต่างๆไม่เป็นไปตามที่คุณคิด หรือตามที่พระองค์บ่งบอกไว้ในตอนแรกว่าดีที่สุด ผู้คนล้มเหลว แต่พระเจ้าไม่มีวันล้มเหลว สิ่งที่แสนวิเศษก็คือ แม้แต่ในยามที่คุณทำเรื่องยุ่ง หรือคนอื่นทำเรื่องยุ่ง พระเจ้าสามารถให้ทุกสิ่งลงตัวในบั้นปลาย ถ้าคุณรักพระองค์ และทำสุดความสามารถที่จะติดตามพระองค์ โดยใช้เวลาอ่านพระคำของพระองค์ และเป็นตัวอย่างถึงความรักที่พระองค์มีต่อผู้อื่น “พระเจ้าบันดาลให้ทุกสิ่งลงเอยด้วยดี สำหรับคนทั้งหลายที่รักพระองค์” (โรม 8:28)

คำถามที่ 9: จะเป็นยังไง ถ้าฉันคิดว่าฉันรับฟังจากสวรรค์ แต่แล้วข่าวสารไม่ได้ใจความ หรือไม่ได้ผล?

คำตอบ: อาจมีบางครั้งเมื่อคุณวอกแวก หรือมีเจตนารมณ์ไม่ถูกต้องเสียทีเดียว หรือคุณละเลยที่จะขอให้พระองค์ขจัดความเห็นหรือความปรารถนาของคุณเองในเรื่องนั้นไปเสีย หรือว่าคุณไม่เต็มใจสลัดความกรอบคิดของคุณ และเปิดใจรับอะไรก็ตามที่พระองค์มีไว้ให้คุณ หรือคุณอาจตีความหมายผิด ในสิ่งที่พระองค์บอก นี่เองจึงสำคัญมากที่จะยืนยันข่าวสารที่คุณได้รับ ด้วยวิธีอื่นๆสักหนึ่งหรือสองวิธี ในการค้นพบความประสงค์ของพระเจ้า

ตราบใดที่คุณทำสุดความสามารถที่จะอยู่ใกล้ชิดพระองค์ และทำตามข้อเรียกร้องเบื้องต้น โดยเติมเต็มด้วยพระคำของพระองค์ และเลิกนึกถึงความประสงค์ของตัวเอง เมื่อรับฟังจากพระองค์ พระองค์ก็จะให้คุณอยู่บนเส้นทางการเชื่อฟังต่อความประสงค์ของพระองค์ ซึ่งปลอดภัยและก่อเกิดผล พระเจ้าไม่ได้พยายามให้คุณพลาดพลั้งหรือล้มเหลว ในทางกลับกัน พระองค์ไม่ต้องการอะไรยิ่งกว่าการได้เห็นคุณประสบความสำเร็จ พระองค์เต็มใจมอบให้ มากกว่าที่คุณกล้ารับ ถ้าคุณร้องเรียกพระองค์ พระองค์สัญญาว่าจะตอบ พระองค์รักคุณ! ดังที่พระองค์บอกเหล่าสาวก นี่เป็นข่าวสารของพระองค์สำหรับเราในวันนี้ด้วย “เราไม่เรียกท่านว่ามิตรสหาย เพราะว่าทุกสิ่งที่เราได้ยินจากพระบิดาของเรา เราได้สำแดงแก่ท่านแล้ว” (ยอห์น 15:5) พระองค์ต้องการเป็นส่วนหนึ่งในชีวิตคุณ และนำคุณไปตามเส้นทางความประสงค์สูงสุดของพระองค์ เพราะพระองค์รู้ว่านี่จะช่วยให้คุณมีความสุขที่สุด และได้รับผลลัพธ์ดีเลิศในบั้นปลาย

ข่าวสารจากสวรรค์สำหรับคุณ!

คงเหมาะที่หนังสือเรื่องการรับถ้อยคำจากสวรรค์เป็นส่วนตัว จะมีข่าวสารเช่นนี้สำหรับคุณ คุณพิสูจน์ได้จากการลิ้มรส ดังนั้น “ขอเชิญชิมดู แล้วจะเห็นว่าพระเยโฮวาห์ประเสริฐ ผู้ที่วางใจในพระองค์ ก็เป็นสุข” (เพลงสดุดี 34:8)

(พระเยซูกล่าว:) เจ้ารับฟังผู้คนในโลกที่เจ้ารักและยกย่อง ผู้คนที่เจ้าเคารพนับถือ และขอคำปรึกษาจากเขา ตอนนี้เราขอให้เจ้า ผู้ที่รักและเคารพเรา องค์พระผู้เป็นเจ้าของเจ้า เราขอให้เจ้ารับฟังเราเช่นกัน เพราะเรามีอะไรมากมายที่จะบอกกล่าวกับเจ้า! เราอยากกล่าวกับเจ้าในฐานะเพื่อน ดุจบิดา ดุจคู่ชีวิต เราไม่อยากให้ความสัมพันธ์ระหว่างเราทั้งสองเป็นพิธีการ แต่เป็นส่วนตัว เราจะพูดกับเจ้ามากเท่าที่เจ้าจะรับฟัง แต่เช่นเดียวกับวิทยุ เจ้าจะได้รับสัญญาณจากสวรรค์ค่อยมาก นอกจากว่าเจ้าจะพยายามเป็นพิเศษ เพื่อปรับเครื่องรับของเจ้าให้ตรงคลื่นกับสถานีของเรา และปิดกั้นคลื่นอื่นๆที่จะทำให้วอกแวก เช่น ความกังวลในชีวิต ความวิตกประจำวัน และการคิดหาเหตุผลตามธรรมชาติ

อย่าเบือนหน้าหนี ขณะที่เราทั้งสองกำลังทำความรู้จักกันให้ดีขึ้น การรับฟังจากเราง่ายดายพอๆกับการขอให้เราพูด แล้วก็รับฟัง อย่าดับเปลวไฟศรัทธาน้อยๆในใจเจ้า การมีสื่อสัมพันธ์ที่ใกล้ชิดกับเรา เจ้าก็มีแต่จะได้รับผลประโยชน์

เราจะชี้นำเจ้าในทุกลู่ทางที่เจ้าเปิดโอกาสให้เรา ผ่านพระคำที่เป็นลายลักษณ์อักษร ผ่านคำแนะนำของผู้อื่นที่รู้จักและรักเรา และผ่านเสียงของเราในคำพยากรณ์

ถ้าหากเจ้ายังลังเลใจเกี่ยวกับเรื่องคำพยากรณ์ โดยที่ไม่แน่ใจว่าควรจะลองหรือไม่ ก็ลองดูสิ แล้วดูผลที่ตามมา! เรากุมคำตอบ ทางแก้ปัญหา และความท้าทายทุกอย่างที่เจ้าจะต้องเผชิญในชีวิตไว้ในมือเรา เราอาจจะไม่ปกป้องเจ้าจากการประสบมรสุมชีวิตเสมอไป แต่เราจะช่วยเจ้าให้ผ่านพ้นไปได้

การดำเนินชีวิตด้วยการรับฟังเรา และการดำเนินชีวิตโดยไม่รับฟังเสียงของเรา แตกต่างกัน เหมือนการออกเดินทางโดยมีแผนที่ หรือไม่มีแผนที่ นี่ก่อให้เกิดความแตกต่าง ระหว่างการไปถึงจุดหมายปลายทางโดยตรง หรือการหลงทาง ในขณะที่พยายามหาทางไป

ลูกรัก เจ้าพิเศษต่อเรา ใช่แล้ว เจ้านั่นแหละ! เมื่อเราพลีชีพ เราพลีชีพเพื่อเจ้า เรายอมพลีชีพเพื่อเจ้า ถึงแม้ว่ามีเจ้าเพียงผู้เดียวในโลก เรารักเจ้ามากเช่นนั้นแหละ! ให้เราติดต่อกับเจ้า รักเจ้า และดูแลเจ้า ในทุกวิถีทางที่เป็นไปได้

รักเจ้าตลอดกาล

พระเยซู

คำสัญญาเรื่องพลังอำนาจ ซึ่งจะช่วยให้คุณรับฟังจากสวรรค์

“[พระเจ้า]จะมิได้ทรงหวงของดีอันใดไว้เลย จากบุคคลผู้ดำเนินในความเที่ยงธรรม” (เพลงสดุดี 84:11)

“ในวันที่ข้าร้องทูล พระองค์ได้ทรงตอบข้า พระองค์ทรงเพิ่มกำลังจิตใจของข้า” (เพลงสดุดี 138:3)

“ดูเถิด เราเอาถ้อยคำของเราใส่ในปากของเจ้า” (เยเรมีย์ 1:9)

“จงทูลเรา และเราจะตอบเจ้า และจะสำแดงสิ่งที่ใหญ่ยิ่ง และสิ่งที่มีอำนาจมหาศาล ซึ่งเจ้าไม่รู้” (เยเรมีย์ 33:3)

“สาธุการแด่พระนามของพระเจ้าเป็นนิจ สืบไป เพราะปัญญาและฤทธานุภาพเป็นของพระองค์ … พระองค์ทรงเผยสิ่งที่ลึกซึ้งและลี้ลับ” (ดาเนียล 2:20,22)

“อย่าเป็นกังวลก่อนว่าจะพูดอะไรดี อย่าตรึกตรองเลย แต่จงพูดตามซึ่งได้ทรงโปรดให้ท่านพูดในเวลานั้น เพราะว่าผู้ที่พูดนั้น มิใช่ตัวท่านเอง แต่เป็นพระวิญญาณบริสุทธิ์” (มาระโก 13:11)

“เราบอกท่านว่า จงขอแล้วจะได้ จงหาแล้วจะพบ จงเคาะแล้วจะเปิดให้แก่ท่าน เพราะว่าทุกคนที่ขอก็จะได้ ทุกคนที่แสวงหาก็จะพบ และทุกคนที่เคาะก็จะเปิดให้เขา มีผู้ใดในพวกท่านที่เป็นบิดา ถ้าบุตรขอขนมปังจะเอาก้อนหินให้เขา หรือถ้าขอปลาจะเอางูให้เขาแทนปลาหรือ หรือถ้าเขาขอไข่ จะเอาแมลงป่องให้เขาหรือ เพราะฉะนั้นถ้าท่านเองผู้เป็นคนบาป ยังรู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะทรงประทานพระวิญญาณบริสุทธิ์แก่ผู้ที่ขอต่อพระองค์!” (ลูกา 11:9-13)

“เมื่อพระองค์ คือพระวิญญาณแห่งความจริง เสด็จมาแล้ว พระองค์จะนำท่านไปสู่ความจริงทั้งมวล เพราะพระองค์จะไม่ตรัสโดยพระองค์เอง แต่พระองค์จะตรัสสิ่งที่พระองค์ทรงได้ยิน พระองค์จะทรงแจ้งให้ท่านรู้ถึงสิ่งเหล่านั้นที่จะเกิดขึ้น” (ยอห์น 16:13)

“พระเจ้าตรัสว่า ต่อมาในวันสุดท้าย เราจะเทพระวิญญาณของเรามาเหนือเนื้อหนังทั้งปวง บุตรชายบุตรสาวของท่านจะพยากรณ์ คนหนุ่มของท่านจะเห็นนิมิต และคนแก่จะฝันเห็น” (กิจการ 2:17)

ปกหลัง

ตรงกันข้ามกับความเข้าใจผิดที่เชื่อโดยทั่วไป พระเจ้าไม่ได้คาดหมายให้คุณจัดการปัญหาต่างๆ และหาทางรอดเอง!

พระองค์สนใจคุณเป็นส่วนอย่างมาก และต้องการพูดกับคุณโดยตรงอย่างเป็นกันเอง พระองค์จะตอบคำถามของคุณ แก้ปัญหาให้ มอบสติปัญญาเมื่อคุณสับสน นำทางเมื่อคุณรู้สึกว่าทำอะไรไม่ถูก ยกชูจิตใจเมื่อคุณท้อแท้ ช่วยให้คุณเป็นที่พึ่งและกำลังใจต่อผู้อื่น พระองค์รักคุณจวบจนชั่วนิรันดร์!

คุณต้องการทราบไหมว่าคุณรับฟังพระเจ้าพูดกับคุณเป็นส่วนตัวได้อย่างไร? ขอให้ทำตามแนวทางทีละขั้นทีละตอน ในหน้าหนังสือเล่มนี้ แล้วค้นพบความน่าอัศจรรย์ใจในการรับฟังจากสวรรค์!

Featured on www.spiritualibrary.com